Ag er bempèt Gourhæmèn - Wikimammenn\nAg er bempèt Gourhæmèn\nE ti J.M. GALLES, 1790 (pp. 212-217).\n◄ Ag er bedairvèt Gourhæmèn Ag er bempèt Gourhæmèn Ag en huéhvèt Gourhæmèn ►\nAg er bempèt Gourhæmèn.\nNe veès multrér de zèn er bet\nA volanté nac a éffæd.\nDOué dré er Ourhæmèn-ze e zihuèn dohemb a hum lahein ni memb, a lemel dré hun otorité propr er vuhé guet hun Nessan, hac a vout caus dehou de béhein é fæçon ér bet ; hac ean e ordrén demb dezireïn ha gobér d’hun Nessan en ol vad e zeziramb hac e rehémb demb-ni hun hunan revè Doué, ér mod m’hun nès larét én articl ag er Garanté a Grechéneah.\n1.° Dihuènnét-è dohemb dré er bempèt Gourhæmèn a hum lahein ni memb, a hum vlessein, a obér gueu én ur mod-benac doh hur yéhæd, a hastein hur marhue dré reforcereah, pé dré zebaucheu, pé memb dré gastimanteu rust ha diavis, a zezirein er marhue demb-ni hun hunan dré imur pé dré zésespoër, &c. Guæd e zou cablus ér poénd-ce !\n2.° Dihuènnét-è dohemb a lemel dré hun otorité propr er vuhé guet hun Nessan, a hastein é varhue é mod er bet, a er scoein, a er blessein, a zezirein er marhue dehou dré fal imur, pé eid en doud é zanné, a oarn ivi, pé caz, pé malice doh-t’ou, rac, é-me S. Yéhàn, en hani en dès caz doh é Nessan, e ou ur multrér. Dihuènnét-è ehue a gonseillein d’en Nessan gobér un droug-benac d’un-aral én é gorv ; a en doug de golèrein doh un-aral, pé de hum vangein ar nehou. Multrér vér hoah a pe vanquér é quevir en Nessan de certæn deværieu a justice pé a charité, ha ma ta dehou merhuel faute a vout bet assistét. Par exampl, hui e hanàu tud péré-zou én dehuehan nécessité ; cablus vehait ag ou marhue, mar eèllet ou secour, ha n’ou secouret quet. Hui e uél un dén e monèt guet un hend é péhani é couéhou droug guet-t’ou ; cablus vehait ag en droug-ce, ma n’en avertisset quet.\nPeb-unan e ouair en en dès Doué reit d’en dud a Justice carg de bunissein el lairon hac en dorfæterion : mæs er-ré-ze n’er groant quet dré ou otorité propr, mar jugeant revè er regleu en dès merchét Doué dehai. Ne vehai quet memb permettét demb lahein un dén e uélehèmb doh hul laireah : rac un dén èl-ce e vehai ér stad a béhet marvel, ha doh el lahein, ni e vehai marcè caus d’é zannation. Mæs petra gobér mar hum gavér én dangér a vout lahét, ma ne lahér ? En Theologiénnèt e lar é teliér én ur circonstance èl-ce assai cuhein pé téhein én ur mod-benac ; ha ma n’eèllér quet absolumant, é permettét hum zihuèn, ha memb trættein hun enemis én ur fæçon ne vou quet capabl d’obér droug temb, meit ne vou quet er golèr hac en dezir de hum vangein e rei demb er scoein, ha n’hur bou jamæs bet intantion d’el lahein.\n3.° Anfin dihuènnét-è dré er Ourhæmèn-ze a vout caus d’en Nessan de behein é fæçon erbet. Multrér vér d’en Nessan én é inean, a pe rér ésprès certæn treu péré en dougou de fachein, de hum vangein, de douyèt, de vlasfæmein ; a p’er scandalisér. Er scandale zou ur gonz, pé un action fal, pé e zisco bout fal, ha dré guemènt-ce e ra occasion d’er-ré-ral de béhein. 1.° Me lar ur gonz fal, èl er bêgadeu infam, er bourdeu sot, er goal-gonzereah, en décriance ag en devotioneu, ag en instructioneu, &c., commandein pé conseillein d’er-ré-ral fal-obér, gobér goab ag er-ré e ra mat, ha mêlein er-ré e ra droug. 2.° Me lar un action fal, èl mei fal-obér dirac er-ré-ral, drès peb-tra a pe vér obligét de rein exampl mat. Èl-ce en dud e ra ur fal action-benac dirac er-ré-zou idan ou berh, e gommètt deu-béhet, ur fal action hac ur scandal. Er gulieu raï dost en eil-d’éguilé, laquad bugalé pautrèt ha mèrhèt de gousquèt assambl, ou lezel ér memb gulé guet ou zud a pe gommançant ou doud antandemant, hum abillein diffourniss, hum zivraillein raï é sigur sustantein ur hroaidur ; gobér mineu, gesteu divalahue, bouffonnereah, hoarieu sot, &c., chetui péhedeu a scandal hac e zann hilleih a dud. Ne gonzan quet ag er filageu noz, ag er horolleu, ag en ivraignéreaheu, ag er festeu bras : peb-unan e ouair é mant ur scol a libertinage hac a fallanté. 3.° Me lar n’en dai quet requis ma vou fal er gonz pé en action eit rein scandal ; assès-è m’hi dou en apparance a vout fal. Rac-ce mar larét, pé mar groét un dra n’en dai quet droug, dirac unan tinèr a gousciance hac e grèd é ma droug pé conz pé gobér èl-ce ; hui e ra goal exampl ha scandal dehou. Hilleih a dreu e zou permettét ; mæs n’en dai quet attàu mat ou gobér : rac, é-mé S. Paul, mar hum scandalis me Nessan rac ma taibran quiq, péhani-zou permettét teign, gùel vehai gueneign ne zaibrehèn jamæs, eit boud occasion a scandal dehou. Par exampl ; hui e hantt unan-benac ; hou cuélèt e rér liès assambl ; commance e rér conz a hanah : chetui ur scandal : réd-è deoh hum gùittad. Mæs e larét-hui, ne ramb droug er bet ; ne hum uélamb meid é mat hac én honestils : ne vern quet, réd-è deoh hum gùittad. Mæs en talvét d’er-ré e oal chongeou... En talvét teoh ehue : obligét-oh de hum gùittad eid arrest er scandal e rét.\nMæs arrihue e ra liès ma hum scandalisé rag en ævreu-mad e uélér guet en Nessan. Chetui er regl e zeliét héli ér circonstanceu-ze : ma n’en doh quet obligét d’ou gobér ha ma n’en dint quet nécessær, lausquet ind un nebediq, dré charité, beèd-que-n’hou pou groeit d’hou Nessan antand er ræzon. Mæs mar dint necessær eit gloër en Eutru-Doué hac hou salvedigueah, par exampl, manquein d’en Overèn eit gobér ardro ur hlan én dangér ag er marhue, groeit ind attàu ne vern pétra e vou larét pé chongét a hanah. Mar dai hoah dré ingûen ha fal imur é cav unan-benac droug ér vad e rét, ne hum sourciét quet a nehou ha groeit mat perpet.\nEr scandal e zou ur péhet bras ; rac, é-mé hur Salvér : Gùel vehai d’un dén ma vehai staguét ur mein-melin doh é oug, ha taulét é creis er mor, aveit scandalisein unan ag er ré vihan-men, de larèt-è, unan ag er-re-men en dès ur galon humbl, simpl hac innoçant. Malheur enta d’en hani dré béhani é harrihue er scandal. Un dén èl-ce e zou obligét de gondui ur vuhé santel hac examplus, d’obér é bossibl eit distrugein en droug en dès groeit dré é fal exampleu, ha de bedein Doué eid er-ré de béré é ma bet caus de béhein.\nN’en dai quet quen æz mirèt er Ourhæmèn-men èl ma credér ; ha brassoh-è paud en nombr ag er vultrerion, eit ne chongér. Rac pihue e eèll assurein é cousciance, mar considér erhad er péh hun nès larét amen, n’en dès biscoah lamét na guet-t’ou é hunan na guet hanni-aral, er vuhe ag er horv, pé er vuhé ag en inean ? A dra sur, pe zizolehai Doué d’un inean er péh e bass ar en doar, hi e uélehai é ma carguét er béd a dud péré e hum buffuni en eil-éguilé dré ou discourieu, e hum zistruge dré er scandal, dré er jalousi, dré er haz, dré er malice, &c. En darn muyan e grèd bout divlam ha direbræche, durand ma lausquant er beurerion de zuein guet nan ha de verhuel guet misèr ; durand ne rant cas a instrugein hac a gorrigein er-ré-zou idan ou otorité. N’en doh-hui ag en nombr-ze ? Hum éxaminet. (Consultet hoah Magasin spirituel er Beurerion, ar er Ourhæmèn-ze).\nAdtapet diwar « https://br.wikisource.org/w/index.php?title=Ag_er_bempèt_Gourhæmèn&oldid=83086 »\nKemmoù diwezhañ degaset d'ar bajenn-mañ d'an 5 Gen 2016, da 14:59.


Pajenn:Pompery - Quelennou var labour pe gonnidegues an douar, 1851.djvu/76 - Wikimammenn\nPajenn:Pompery - Quelennou var labour pe gonnidegues an douar, 1851.djvu/76\nliou, eur seurt al c’hoas en em stag oc’h ar pennou pa maint en hô blun, é vezont aliessoc’h var an eillou ha var ar c’herc’hou evit var ar guinizou. Evel var ar guinizou meurs, duen ar guinis, a stag goassoc’h oc’h lod doc’h ar guinizou goan : an idou deus ar vroiou Coalorn pé an idou tener, duanont aliessoc'h evit an idou calet ; an idou deus ar creisteiz né zuanont quet quen aliez.  Ar clenvet-mâ, pini né scoquet var an eillou nac ar c’herc’hou, a ra cals gaou dar guinis pa zeu ; bianaat a ra cals e zalloudegues. Evit é virout, é reer meur a dra, ac ispicial lacad an ad er râz : mes nerz ar râz evit mirout doc’h an duen neller quet roei da guir. A barz digoëzout Ned eo quet red da vir ez eo mad ar raz da virout an idou deus an duen.\neon da implijout ar guella louzou evit mirout doc’h eur c’hlenvet bennag, red a vize gouzout mad petra zo oc’h e c’has ; eb an anaoudegues quenta-ze, neller quet quenebeut gouzout an doaré guir da virout outhi : evelse, pa guir nouier quet petra zigas an duen, neller quet discoez en eun doaré squiantus, ar c’hiz da zerc’hel ar guinizou eb an droug-zé : ar râz né ra vad ebet d’an it nemet é hasta da guellidi. Meur a bloas zo, em eus eannet, abalamour dan discouëzadures oc’h eus lennet bremaïc, da lacat râz gât m’ad guinis ; couscoude, bremâ, quercouls ac er maré é heulien ar c’hiz-ze, né gaver biscoas\neur pennet duannet em guinizou goan. An\n↑ An idou tener a zo deus ar vroiou coalorn, ar ré galet deus ar c’hreistéiz.\nAdtapet diwar « https://br.wikisource.org/w/index.php?title=Pajenn:Pompery_-_Quelennou_var_labour_pe_gonnidegues_an_douar,_1851.djvu/76&oldid=141571 »


Bodadeg evit an Aquarius e Lannuon – Dispak\nBodadeg evit an Aquarius e Lannuon\nPublished on 05/10/2018 24/08/2020 by Gael Roblin\nEn em gavet eo an Aquarius e porzh Marsilha d’ar Yaou 4 a viz Here. Ankeniet eo ar gevredigezh “SOS Méditerranée” a zo arc’hantaouet ganti ar vag rak fellout a ra d’ar Panama tennañ diganti ar gwir d’ober gant banniel bageal ar Stad. Ma vez graet kement-se ne c’hello ket “SOS Méditerranée” kenderc’hel gant he labour skoazell gant ar repuidi a glask treuziñ ar mor kreizdouarel.\nAbaoe 4 bloaz ez eo war-dro 15 000 a dud zo marvet beuzet er mor-se. E-korf daou vloaz hanter “SOS Méditerranée” a embann bezañ sikouret tost da 30 000 a dud, ur c’hard anezho a vije bet tud dindan 18 vloaz.\nRebechet e vez d’an Aquarius chom hep doujañ ouzh al lezennou etrebroadel a-benn saveteiñ ar repuidi.\nAodoù ar mor kreizdouarel zo marteze pell diouzhomp met Bretoned zo n’int ket diseblant ouzh tonkad kriz ar repuidi ha boaz eo Lannuoniz ha Tregeriz zo d’ober war o zro gant kevredigezhioù evel “Les gens heureux d’accueillir des réfugiés à Trégastel & Trébeurden” .\nEmgav zo roet da neb en deus c’hoant sikour an Aquarius d’ober e labour skoazell, d’ar Sadorn 6 a viz Here da 11e30 e plasenn ar marc’hallac’h e Lannuon. Pedet eo an dud da zont gant ur roched orañjez. Dont a ray ur saveter a youl vat bet war bourzh an Aquarius da desteniañ.\nD’ar memes devezh e vo aozet darvoudoù e kêrioù all evit souten an Aquarius, da skouer e Brest, Roazhon, Naoned, Sant-Nazer, Sant Brieg, Kemper, Montroulez, peurliesañ da 2eur30.\nDa c’hortoz kement-se pe da glask awen d’ober kement all e c’heller adsellet ouzh ar flashmob brav enrollet ha lusket gant un ton kanet e yezh ar vro e 2013 e Lannuon evit an dud dibaber.\nEtrebroadel, Kevredigezh / Sokialaquarius, Breizh, flashmob, gouennelouriezh, kengred, kenskoazell, Lannuon, marsilha, mor kreizdouarel, panama, repuad, repuidi, SOS méditerranée, trebeurden, tregastell, treger, tud dibaper\nPrevious Previous post: Adunaniñ Breizh : istor an disrann\nNext Next post: Ur film da sellet evit harpañ maer degemerus ar repuidi


24 25 26 - 27 - 28 29 30\nDiwar-benn bloaz 27 an deiziadur juluan eo ar bajenn-mañ\nEvit ar bloaz -27, gwelet ar bajenn : -27\nEvit an niver 27, gwelet ar bajenn : 27 (niver)\n780 AUC (Ab Urbe Condita = goude diazez Kêr-Roma) = 27 goude ganedigezh J.-K.\n1.6 Relijionoù ha mitologiezhioù\n1.7 Arzoù ha sevenadur\n1.8 Teknikoù ha skiantoù da dalvezout\n1.9 Buhez pemdez ha dudi\n2 Ganedigezhioù 27\n3 Marvioù 27\nKoñsuled : L(ucius) Calpurnius Piso & M(arcus) Licinus Crassus Frugi\nDegaset eo an abrikez eus Azia da Italia.\nTan-gwall war menez Caelius e Roma.\nEn em dennañ a ra Tiber (67 vloaz) war Capri (pe e 26); leuskel a ra mererezh an impalaeriezh gant Sejan. Paranoiek e teu an impalaer da vezañ, lakaat a ra aozañ prosezioù evit tagadennoù a-enep d'e veurdez. Ren a ra ur vuhez diroll ha kriz eo gant an dud.\nBadezet eo Jezuz gant Yann-Vadezour.\nPrezegerezh Yann ar Badezour, un eseniad anezhañ moarvat, a brezeg an degemer eus ar feiz dre lid ar splujañ en dour. War-raok ez a al luskad e Pere dreist-holl; Aon en deus Herod Antipas e krogfe un emsavadeg eno abalamour da virvilh an dud-se. Lakaat a ra prizoniañ ha lazhañ Yann e kreñvlec'h Machaerus.\nEvit doare eo en em unanet ul lodenn eus ar Vadezourien da Jezuz Nazareth, ur prezegenner deuet war wel e Galilea e-tro an hevelep mare ha bet badezet er stêr Jordan gant Yann Vadezour e-unan. Burzhudoù Jezuz a laka kalz a dud d'en em vodañ en-dro dezhañ. Disfiz zo savet en Antipas. Redek a ra ar vrud e klask lakaat anezhañ da vervel.\nSavet bolz-enor Rimini, en enor da Aogust.\nKouezhañ a ra ur stad kraksavet en e boull e Fidenae; 20 000 den a varv diwar an 50 00 a arvesterien a oa war al lec'h.\nTempl al leoned askellek e Petra.\nTrec'het ha lazhadeget eo an "Divabrantoù Ruz" gant lu an impalaer pa oant oc'h en em dennañ eus Xi'an penn d'ar reter. 80 000 zo prizoniet ha lod anezho a vo enluet e rejimantoù Liu Xiu.\nAgrippa II Jude.\nPetronius, skrivagner roman.\nWang Chong, prederour sinaat.\nRoll ar Pennoù Stad e 27\nAdtapet diwar « https://br.wikipedia.org/w/index.php?title=27&oldid=1779840 »\nDernière modification le 4 Gen 2018, à 08:06\nKemmoù diwezhañ degaset d'ar bajenn-mañ d'an 4 Gen 2018, da 08:06.


gersan – MLK-Gwened\nE miz Here 2016 e oa bet lañset ar preder evit dibab anv hon moneiz lec’hel gant ar pal lakaat ar muiañ a dud da gemer perzh. Meur a stal-labour a zo bet aozet evit termeniñ an doare da zibab anv ar moneiz.\nE miz Du eo bet lañset ur galv da ginnig anvioù. Betek an 31 a viz Kerzu e oa tu hen ober: 137 kinnig a zo bet dastumet !\nD’an 2 a viz Genver e oa bet pedet an dud o doa kinniget un anv, da reiñ ul listennad eus ar pemp kinnig a blije ar muiañ dezho. Un 20 bennak a anvioù a chome war ar renk. Kaout un dibab 6 anv e fin al labour-se a oa ar pal. Ar memes tra zo bet graet ar sizhunvezh goude. Pep hini a ranke dont gant 3 anv.\nSetu ar 6 anv rak-dibabet:\nIlur: Un enezenn er Mor-Bihan eo. Perc’hennet eo gant Mirva an aodoù ha meret eo gant Park Naturel Rannvroel ar Mor-Bihan. Klask a ra bezañ ur skouer a fed ekologiezh. Ar ger “ilur” a dalvezfe “lufrus” e brezhoneg kozh. Klevet e vez ivez “lur” hag a zo anv ar moneiz hag ivez ur c’hementad pouezh.\nAl Lur: Moneiz e talvez e brezhoneg. Un unanenn arc’hant ha pouezh eo ivez. Degas a ra da soñj eo bet ral an danvez e vez graet ar moneiz gantañ e pad pell. Pouezet e veze d’ar mare-se: un unanenn holen, un tamm metal prizius. Ul liamm gant an ekonomiezh gwir a zo gant al Lur.\nBizh: Ijinet eo bet adalek ar ger “bise” e galleg. Skrivet eo bet gant ur “zh” evit ober ul liamm gant “Breizh”. Un anv ur silabenn eo, aes da zec’hel soñj eus outi, da zistagañ gant ar vugale ha da zisplegañ d’an dud gour. Pal an anv-se a zo degas soñjoù karantez, mignoniezh, darempredoù sokial sioul. Talvoudegezhioù a fell d’ar raktres moneiz lec’hel dougen. Ar Biz a zo ar 5 tra a zo e-penn an daouarn hag ivez ar roud-avel etre an hanternoz hag ar reter.\nLa Sterne: Anv ul labous bihan eo e galleg. Ul labous tremeniat eo. Ur spesad a zeu da zeusviñ er Mor-Bihan. Tost eo eus ar ger “stern” e brezhoneg.\nAl Lién: Ur gouel. Gant al lien e c’hell ar bigi mont war raok gant nerzhioù an natur. Setu un ostilh a zo bet talvoudus evit ar Weneted. Ur bern tud a labour tro-dro d’ar bigi dre lien hiziv an deiz er Mor-Bihan.\nAr Gwened: Kumun-kreiz an tiriad eo Gwened. Bro-Gwened a zo anv bro hengounel ul lodenn vras eus ar Mor-Bihan ivez. Un doare eo an anv-se da lakaat bro ar moneiz war well diouzhtu.\nD’ar Sadorn 28 a viz Gever 2017 eo bet pedet an dud o doa c’hoant votiñ evit an anv, da vare Forom Sokial Lec’hel Sine.\nUn tabut a zo bet aozet gant an dud n’o doa ket kemeret perzh en atalieroù.\nMeur a wech eo deuet furlukined ar gumpagnunezh Face ô Nez evit degas mouzc’hoarzhoù\nDa 11eur45 eo kroget ar vouezhiadeg. Betek kreisteiz 40 en deus padet evet ma c’hellfe perzhidi all ar FSL kemer perzh ivez.\nDic’hortoz e oa an doare da votiñ: da bep hini ez eo bet roet 3 Kapla. En ur voest, e meur a hini pe e hini ebet e c’helle dasparzhañ an tri Kapla-se.\nDa greisteiz hanter eo bet paouezet gant ar vouezhiadeg. Savet eo bet neuze tourioù gant ar c’hapla da c’houzout gant peseurt anv e oa aet ar maout.\nSetu disoc’hoù ar votadeg:\nAl Lur: 44 kapla\nAl Lien : 22\nAr Gwened : 23\nIlur : 40\nHollad : 234 Kapla evit 78 voter (234/3 dre ma ‘z eo bet implijet an holl eus an 3 kapla roet da bep hini).\nBizh eo neuze anv moneiz Lec’hel Tolpad Gwened.\nN’eus ger-mell ebet da Bizh evit poent. Gant an amzer e teuio unan war well.\nBremañ eo war an identelezh gwelet e labouro MLK-Gwened: al logo, an arouezioù hag ar skeudennoù a vo war ar bilhiji.\nHa dre ma ‘z eo keodedel ar raktres oc’h holl pedet da reiñ o ali!\nAuthor gersanPosted on 1 February 2017 24 June 2017 Categories actualité, animation, kevredigezh, tabut, raktres1 Comment on Bizh eo anv ar moneiz!


Situation sociolinguistique - Ofis Publik ar Brezhoneg\n> Stad ar yezh\nAn niver a vrezhonegerien\nStatud lezennel ebet\nLakaet eo ar brezhoneg, gant an UNESCO, da "yezh en arvar bras”. Daoust da se e weler, dre al lañs a zo gant ar c'helenn ha politikerezh ar galloudoù publik, ez eus peadra da gaout fiziañs en amzer-da-zont ar brezhoneg.\nMerket e oa bet speredoù an dud da vat gant ar pezh a oa bet graet adalek fin an 19vet kantved evit skarzhañ ar brezhoneg e-maez ar skolioù (kastizañ ar vugale a gomze brezhoneg), ha da-heul kement-se e voe un troc'h evit a sell ouzh treuzkas ar yezh. Hervez an enklask sokioyezhoniel bet e 2018 ez eus 78% eus ar vrezhonegerien a zo en tu all da 60 vloaz. O niver a zlefe digreskiñ er bloavezhioù a zeu neuze.\nEn tu all eus "chadenn" ar boblañs, e-touez ar re yaouank, e talc'h niver ar vrezhonegerien da greskiñ. A vloaz da vloaz ez a niver ar skolidi war-raok, eus ar skol-vamm d'al lise (+45% en ur ober 10 vloaz), er skolioù divyezhek krouet gant Diwan e 1977 hag er c'hlasoù divyezhek digoret goude-se gant an Deskadurezh-Stad (1982) hag ar Gelennadurezh Katolik (1990). Gant 18890 a skolidi e 2019 hag an Ofis Publik oc'h ober war-dro diorren ar gelennadurezh divyezhek asambles gant ar re a labour war dachenn an deskadurezh, e weler ez eus lañs gant an hentadoù divyezhek hag e-se peadra da gaout fiziañs en amzer-da-zont ar brezhoneg, ar pezh a zo pouezus-kenañ.\nHiziv an deiz eo e-touez an dud etre 20 ha 50 vloaz ez eo distank niver ar vrezhonegerien. Met eno ivez e kaver muioc'h-mui a dud o teskiñ brezhoneg er c'hentelioù sizhuniek (3182 a oadourien) hag er stummadurioù hir (aet eo niver ar stajidi evit ar stummañ micherel en tu all da 230). Evit sikour an traoù da vont war an tu-se e rankomp kenderc'hel da ziorren ar c'helenn divyezhek, lakaat ar pouez war ar marevezh rakskol e brezhoneg (magourioù, skoazellerezed-mamm) hag al liamm etre ar c'helenn divyezhek eus ar skol-vamm betek ar c'hlas termen, staliañ hentadoù klok evit deskiñ diazezoù ar brezhoneg (war-dro 13.000 skoliad hiziv an deiz), diorren ar stummadurioù d'an dud deuet ha kinnig muioc'h a stummadurioù liesseurt war-lerc'h ar vachelouriezh.\nE-pad pell eo bet lakaet ar brezhoneg e-maez ar vuhez foran ha hiziv an deiz eo ar yezh keltiek nemeti n'he deus statud ebet hervez lezenn.\nA-drugarez d'ar strollegezhioù lec'hel eo bet lakaet ar brezhoneg war wel muioc'h-mui koulskoude e-kerzh an 30 vloaz diwezhañ. E 3 departamant (Penn-ar-Bed, Mor-Bihan, kornôg Aodoù-an-Arvor) hiziv an deiz e vez staliet panelloù heñchañ divyezhek seul daol.\nAet eo ar c'humunioù ivez da-heul al luskad-se, e-giz-se o deus staliet, evit kregiñ, panelloù mont tre ha mont er-maez divyezhek ; tamm-ha-tamm ez eus bet lakaet skorioù all (panelloù heñchañ, plakennoù-straed, panelloù elektronek, plaketennoù, lec'hiennoù Internet...) da vezañ divyezhek.\nGoude-se e oa bet Kuzul-rannvro Breizh ar strollegezh kentañ o tiazezañ ur steuñv politikerezh yezh e 2004 (adwelet e oa bet ar steuñv e 2012). Diwar neuze e sell hec'h obererezh evit ar brezhoneg ouzh an holl dachennoù (sevenadur, treuzdougen dre THR, touristerezh, savadurioù foran…). E 2016 e oa bet Penn-ar-Bed an departamant kentañ o votiñ war ur brastres yezh.


Pajenn:Dizanv - Testamant Nevez Hon Aotrou hag Hor Zalver Jesus-Christ.djvu/387 - Wikimammenn\nPajenn:Dizanv - Testamant Nevez Hon Aotrou hag Hor Zalver Jesus-Christ.djvu/387\nLIZER SANT PAOL, ABOSTOL,\nPAOL ha Timoteus, servicherien Jesus-Christ, d’an holl zent en Jesus-Christ, pere a zo en Philippos, d’an eskibien ha d’an diaconed : (2) Gras ha peoc’h deoc’h digant Doue hon Tad, ha digant Jesus-Christ hon Aotrou !\n(3) Renta a ran grasou d’am Doue, ken alies ha ma teu sonj d’in ac’hanoc’h ; (4) o pedi evidoc’h holl bepred gant joa em holl bedennou, (5) abalamour d’ho karantez holl assambles evit an Aviel, abaoe an deiz kenta bete vreman ; (6) o kaoud ar greden ferm penaos an Hini hen deuz commanset an oeuvrvad-se enoc’h, a blijo ganthan he feur-ober bete deiz Jesus-Christ. (7) Ha dleet eo d’in kaoud ar zantimant-se ac’hanoo’h-hu holl, rag, em liammou, hag en difen hag er gonfirmation euz an Aviel, ez oc’h em c’halon, c’houi holl pere hoc’h euz lod ganen er c’hras a zo roet d’in. (8) Rag Doue a zo test d’in pegement e karan ac’hanoc’h holl a-greiz calon en Jesus-Christ. (9) Hag ar pez a c’houlennan, eo ma cresko ho karantez mui-ouz-mui en gwiziegez hag en pep skiant ; (10) evit ma c’hellot, e pep tra, anaoud petra eo ar gwella, evit ma veot pur ha direbech evit dervez ar C’hrist, (11) o veza leun euz a frouez ar justis dre Jesus-Christ, evit gloar ha meuleudi Doue.\n(12) Koulskoude, breudeur, e fell d’in e ouefac’h penaos, kement a zo c’hoarvezet ganen, a zo troet kentoc’h evit avansamant an Aviel ; (13) en hevelep doare m’az eo deuet va liammou, dre Jesus-Christ, da veza brudet er pretouar hag e leac’h all, dre holl ; (14) ha penaos an darn vraz euz ar breudeur en Aotrou, o veza bet rentet calounec dre va liammou, a gred prezeg ar gomz hardizoc’h, hag heb aoun. (15) Beza ez euz lod, evit gwir, hag a brezeg ar C’hrist dre anvi ha dre zisput ; ha lod all her gra gant karantez. (16) Darn a brezeg ar C’hrist gant ar c’hoant da gontesti,\nAdtapet diwar « https://br.wikisource.org/w/index.php?title=Pajenn:Dizanv_-_Testamant_Nevez_Hon_Aotrou_hag_Hor_Zalver_Jesus-Christ.djvu/387&oldid=125512 »\nKemmoù diwezhañ degaset d'ar bajenn-mañ d'an 9 Eos 2018, da 11:20.


Journal de Renaud Camus, lundi 4 mai 2020\ncréée le lundi 4 mai 2020, 23 h 18\nmodifiée le lundi 4 mai 2020, 23 h 22Plieux, lundi 4 mai 2020, dix heures et quart, le soir. Sur Flickr il existe un groupe ou un service, je ne sais, plus ou moins officiel ~~~ ~~~~ ~~~~~ ~~~~ ~~~~~~~ ~~~~ ~~’~~~~~~~ ~~ ~~’~~~~~~~~~~~~, ~~~ ~~~~ ~~~ ~~~~~~ “~~~~~~~~”. “Explore” choisit des ~~~~~~~~~~~~~~ ~~~~~~ ~~~ ~~~~~~ ~~~~ ~~~~ ~~~~~~~~ ~~~ ~~~~ ~~~~~~ ~~~ ~~~~~~~~, ~~~~ ~~~~~~~~, ~~~~~~~~~~ ~~~~~ ~~~~~~~~~~~~~~~. ~~~~ ~~~~~~ ~~~~~ ~~~ ~~~~~~~~ ~~~~~~ ~~~~~~~ ~~~ ~~~~~~~~~~~~~~~ : ~~~~~~~~~~~~~~ plutôt “réussies”, dans ~~’~~~~~~~~~, ~~~~~ ~~~~~~~, ~~~~~~~~~~, ~~~~~~~~~~~~, ~~~~~ ~~~~~~~~~~, ~~~~~~~~~~~~~, ~~~~~~~~~~~~ ~~~ poésie.\nIl ~~~~~~~, ~~~~~~ ~~~~~~~~~, ~~~~ ~~’~~~~ ~~~ ~~’~~~~~~ ~~~ ~~~~ ~~~~~~~~~~~~~~ ~~~~~~~ ~~~~~~~~~~~~~~ ~~~~ “~~~~~~~~” — ~~ peu près au ~~~~~~~, ~~~~~~~-~~-~~~, ~~~ ~~~~ ~~~~~~~~~~~~~ ~~~ ~~~~~~~ ~~~ ~~~~~~~ ~~~~~~ ~~~~ ~~~ ~~~~~~~ ~~~~~~~~ ~~’~~~~~~~~~~ ~~~~~~~~~~~~~, ~~~~~~~~ ~~’~~~~~~~~ ~~~ ~~~~~~~~ ~~~ ~~~~~~~. ~~~~~~~~~~~~~ ~~~ ~~~~ ~~~ ~~~~~~~~~~~~~ de moi, parfaitement ~~~~~~~~~~. ~~~ ~~~~~~~ ~~~~~~~ ~~~~ ~~~~~~~ (~~~~~ ~~~~~~ ~~~ ~~~~~ ~~ ~~’~~~~~~~~) ~~~ ~~~~~~~~~~~~~ ~~~~ ~~~~~, ~~~ ~~~~~~~~ ~~~~~ ~~~ ~~~~~~~~~~~ ~~~~~ ~~~~~ “~~’~~~~~~~~~~~~~ ~~~ ~~~~~”, ~~~~~~ sont ceux qui ~~~~ ~~~~~~~~ ~~~~~~ ~~~ ~~~~~~~~ : ~~~~ ~~~ ~~~~~~~~~~~~ ~~~~~. ~~~~~~ ~~~~ ~~ ~~~~ ~~~~~~~~~~~~ ~~~~ ~~~~~~ ~~~~~~~~~ ~~~~ “~~~~~~~~” ~~’~~ ~~~~~~~~~ ~~~~~~ ~~~~~~~ ~~~~~~~~~~~~ : ~~~ ~~~~~ ~~~~~ légèrement inférieur à ~~~ ~~~~~~~~, ~~~~~, ~~~ ~~~~~~~~ ~~~ ~~~~~~~~. ~~~, ~~~~ ~~~~~~~~~~ ~~~ ~~~~ ~~~ ~~~~ ~~~~ ~~~~~ ~~~~~ ~~~ ~~~~~~ ~~~~ ~~~~ ~~~~~~~, ~~~~ ~~~~~~~~~~ ~~~ ~~~~ “liké” par dix fois ~~~~~ ~~’~~~~~~~~~~~~, ~~~~~ ~~~ ~~~~~ ~~’~~~~~~ ~~~ ~~~~~ ~~~~~ ~~~~~ ~~~ ~~~~~~~~~~~~~ ~~~~~~~~~~~, ~~~ enthousiastes.\nJe ~~’~~~~~~~~~~ — ~~~~~ ~~~~~~ ~~~ ~~~~~~~~ — ~~~~ ~~~ ~~~~~~~~~~ ~~~ ~~~~ admirateurs d’une image (~~~~~ ~~~ ~~~~~~~~~ ~~~~~ ~~~ ~~’~~~~~~~~ ~~~~~ ~~’~~~~~~ : ~~’~~~ ~~~~~~, ~~’~~~ ~~~~~, ~~’~~~ ~~~~~~~~, ~~~~.). ~~~~ ~~~~~~~~ ~~~~~~ ~~~~~~~~ ~~~~~~, ~~~~~ ~~~ ~~’~~~~~~ ~~~~~~~~~~~ ~~~~~ ~~~ ~~~~~~~~~~ dans l’élection qu’ils ~~~~~ ~~~ ~~~~ ~~~~~~. ~~~~ ~~~~~~~ ~~~ ~~~~ ~~ ~~~~ ~~~~~~~ (~~~~~-~~~~~ ~~~~ ~~~~ ~~~~~~~~~) ~~~~~ ~~~’~~~~ ~~’~~~~~~~ (~~~~~~ ~~~~ ~~’~~~~~~ ~~~~~, ~~~~~~~, ~~~ ~~~~~~~~~~~). ~~~~~~ ~~~~~~~~~~~~ viennent peut-être du ~~~~~ ~~~ ~~~~~ ~~~~~, ~~~~~ ~~~ ~~~~~ ~~~~ ~~~~~~~~~~~~ ~~~ ~~~~~~~~, ~~~ ~~~~ ~~~~~~~~~~, ~~~ ~~~~ ~~~~~~~~~~~~~~ ~~’~~~~~~~~ ~~~~~~ ~~~~~~~~. ~~~ ~~~ ~~~~ ~~’~~~~~~~~ ~~~~ ~~~~~ ~~~~ choix “esthétiques”, si ~~’~~~ ~~~~~ ~~~~~, ~~~~~ ~~~~~~~~~~~~~ ~~~~~~ ~~~~~ ~~~~ ~~~~~~ ~~~~~~~~~~~. ~~~~~ ~~~~ ~~~~~~~~~~ ~~~~~~~~~~ ~~~~~~~~~~~~~~~~, ~~~~ ~~~~~~~~, ~~~~~~~~~ ~~~~~~~ ~~~~~~ ~~~~~~~~~~~~~~ ~~~~ ~~~~~~~ ~~~~ ~~’“~~~~~~~~” médiatique.\nEn ~~~~~ cas cela donne ~~~~~~~ ~~ ~~~~~~~~ : ~~’~~~~~~~~~~ ~~~~ ~~~~~ ; ~~~ ~~~~~ ~~~~~~~ ~~~ “~~~~~~~”, ~~~~~-~~~~~. ~~~ ~~~~~~~ ~~~ ~~~~~~~, ~~~ ~~~~~~~~ ~~~~ ~~~~-~~~~~ ~~’~~ ~~~~~ ~~~~~~ ~~~~~ ~~~~~~~ ~~~~~~~~~~~. ~~~ Le Grand Remplacement ~~~~~~ ~~~~~~~ ~~~~ ~~~ ~~~~~~ ~~~~~~~~ ~~~~~~~~~~~, ~~~ ~~’~~~ ~~~~~~~~~ ~~~~~-~~~~~ ~~~~ ~~~~~~~~~~ ~~~ ~~~~~~~~~ ~~’~~~~~~~~~~~~. ~~~~~ ~~~ ~~~~~ ~~’~~~ ~~~~~~.\nvoir l’entrée du lundi 4 mai 2020 et ses 5 images dans Le Jour ni l’Heure


Causerie en breton avec Yannick Larvor\nKaozeadenn vrezhoneg gant Yannick Larvor\nD'ar merc'her 26 a viz C'Hwevrer 2020\nGanet ha desavet eo bet Yannick Larvor e Plourac’h, bet dalc’hmat o labourat hag o chom er gumun-se a vro Gerne, nebeutoc’h a 400 annezad enni. Aet an tu kreñv gant e listennad tud e 2001 e vo c’hoazh war ar renk e miz Meurzh 2020 evit ar pedervet gwech. Dont a raio Yannick Larvor da zisplegañ deomp penaos en deus e garg a vaer cheñchet e vuhez gant soursioù ar pemdez a rank eñ dirouestlañ evel dilennad kentañ hag ivez lâret deomp pegen pinvidik eo bezañ e-mesk an dud ha lakaat da wir talvoudoù e servij an holl. Unan eus mouezhioù ar c’humunioù diwar ar maez eo ivez e-barzh kumuniezh tolpad-kêrioù Gwengamp-Pempoull.\nO terc'hel ur restaorant brudet e Plourac'h emañ Yannick ivez abaoe 35 bloaz e-lec’h ma teu miliadoù a dud bep bloaz d'ober un tamm lip d'e voued.\nUn den oberiant eo Yannick Larvor ha pa 'n dez amzer e vez gwelet e festoù-noz ar vro gant e strollad Lapoused noz. Kontañ a raio deomp ivez e festoù-noz kentañ gant e amezegez ha kanerez deuet da vezañ brudet, Annie Ebrel.


Marcel Guilloux hag Alan Ar Rouz\nPublié le 30/10/17 14:41 -- mis à jour le 00/00/00 00:00\nEvit Mixel Exekopar, kaner, dastumer, skolaer e bro Euskadi eo anat : pa vez kollet ar yezh e chom ar c’han c’hoazh. Pa grog ar vuhez gant ar babig, pe pa echu buhez an dud war an douar, kozh-tre, ne chom’ met un doare da vont e darempred gant ar bed : ar c’han, sonerezh ar gerioù... Farsal a ra pa lavar e chom tud a gan en euskareg e lec'hioù zo eus bro Spagn m'eo bet peurgollet an euskareg ... evel evit ar brezhoneg e lec’hioù ‘zo.\nRoudaut- Ar Borgn vs sonerezh hengounel ?\nGant Diwan e oa ganet ur remziad tud o doa ijinet kanaouennoù ha tonioù nevez, Daniel an Doujet en o zouez evit ur bern sonennoù. Gant Jean-Luc Roudaut, kaner atav e div yezh, e vez kanet « ar c’hamion a vro Leon » pe « Enora », gant miliadoù a vugale, abaoe ganedigezh Diwan.\nGant Jakez ar Born e oa bet kompozet meur a son, e-unan pe asambles gant ar vugale, trec’h evit ar Kan ar bobl meur a wech. En tu all eus bro Leon e vez kavet sonerien ha kanerien ampart evel David ar Gall, kaset gantañ meur a c’hlas betek Pondi hag aozer kan ar Redadeg 2016. Levezonet muioc’h gant kan hengounel bro Wened, evel Yannig eus Pondi, setu skolaerien ha kelennerien o doa treset un dazont evit ar c’han e brezhoneg, pe en ur mod hengounel, pe en ur mod nevesoc’h..\nBugale ha krennarded kanerien hiziv an deiz ? ?\nHunvre tud ‘zo a oa sevel lazoù-kanañ e pep skol Diwan. Kemer perzh a ra pep bloaz ar skolioù divyezhek da Gan ar Bobl met ne vez ket kement-se a skolioù Diwan hiziv. Ul labour dreistordinal a vez graet e skolioù zo. Met piv a c’hell kanañ meur a zek kanaouenn dre 'n eñvor e brezhoneg ? Piv a oar evel e bro Euskadi pe e bro Gembre, bro Iwerzhon, kanañ div eurvezh da heul dizehan paozioù e brezhoneg ?\nGant Kreiz Breizh Akademi, gant Allah’s kanañ, eo deuet liseidi Diwan a-benn da ganañ traoù brav ha nevez evit lod anezho. Met marteze e vefe mat lakaat da bal mestroniañ gwelloc’h ar c’han hengounel ha nevez er c’hlas, evit gallout sevel remziadoù a oar kanañ hag o deus plijadur d’hen ober ?


Buhez ar Zent. pages 889, 890. Encyclopédie Marikavel.\npages 889, 890\nPevare devez warn-ugent a viz Kerdu\nGwerc'hez (VIet kantved)\nTarsila a oa moëreb da zant Gregor. Setu aman penôs e ra ar pab bras-ze he meuleudi en e shridou. Ma zad, emezan, en devoa ter c'hoar; o zer e rejont da Zoue al le da viret o gwerc'hded.\nUnan aneze a oa hanvet Tarsila, an eil Gordiana, hag an trede Emiliana. En em rei a rejont da Zoue er memes devez, hag adalek neuze e vevjont o zer en o zi, evel ter leanez.\nBurzudus oa gwelet pegen prim e kerzent war hent ar zantelez, an eil o rei skouer vat d'eben. Koulskoude, ar blaveziou, dre ma tremenent, a zigasas kemm bras etreze. Tarsila hag Emiliana e kreske kement enne karante Doue, ma c'helled lavaret e oa o eneou er baradoz, ha ne oa ken nemet o c'horfou war an douar.\nMes Gordiana, dre he dievezted, he devoa lezet da yenât ar garante virvidik he devoa er penn kentan. Dont a reas da vezan lôsk en servij Doue, ha karante ar bed a stagas ouz he c'halon.\nTarsila a wele ar chenchamant-se gant tristidigez, hag alïes e lavare da Emiliana : « Gwelet awalc'h a ran eman hon c'hoar o trei kein d'imp. Re a zarempred he deus gant an dud diavêz, ha ne dôl ket evez, evel m'eo dleet, evit miret he c'halon distag diouz ar bed. »\nGourdrouz a rênt anezi goustadik, ha diskouez a rênt d'ezi pegen amzer e oa gwelet eur plac'h hag he devoa grêt le, evelti, da viret he gwerc'hded, o 'n em drei gant ar bed. Gordiana a ziskoueze kaout c'hoant da heuilh ar c'henteliou mat roët d'ezi. Lavaret a rê e vije furoc'h en amzer da zont, mes an dra-ze ne bade ket pell. Goude ma veze bet eur pennad war evez, en em dôle adarre da zarampredi, gwasoc'h-gwaz, merc'hed ar bed, hag e teue da vezan henvel oute.\nTarsila oa an troetan gant ar beden, hag ar c'haletan ouz he c'horf; pignet e oa uhel en skeul ar zantelez.\nEun nozvez, dre he hunvre, e welas an den mat Felix, ma zad-kunv. Heman a ziskouezas d'ezi eur palez, eur sklerder dudius ebarz hag a lavaras d'ezi : « Deut, er sklerijen-man e tlean ho tigemer. »\nAn de war-lerc'h, eur gwall derzien a grogas enni hag he stlejas d'ar be. Evel m'eman ar c'hiz, eun toullad tud, pôtred ha merc'hed, — en o zouez e oa ma mamm, — a 'n em gavas en he c'hichen pa oa war he zremenvan. En eun tol, e savas he mouez hag e lavaras : « Tec'het ha roët plas da Jezuz a zo o tont davedon ! »\nHag en keit ma oa troet o sellet ouz an Hini a wele, he ene a 'n em zispartias diouz he c'horf.\nRaktal e oe santet er gampr eur c'houez ken dudius, ma oa anat d'an holl ne oa nemet Doue hag en dije gallet lezel war e lerc'h eur c'houez ken dispar.\nAr burzudou-ze a zigouezas arôk gouel Nedeleg. D'abardae an devez bras-ze, Tarsila a 'n em ziskouezas da Emiliana hag a lavaras d'ezi :\nDeut, ma c'hoar, ma refomp asamblez gouel ar Rouane, pa n'hon deus ket gallet ober gouel Nedeleg.\n- Mac'h an ganec'h, piou a zoursio ouz hon c'hoar ?\n- Deut, pa lavaran d'ec'h, eme ar zantez, — hag he fenn a oa trist — deut, Gordiana a zo gwell ganti chom e-touez tud ar bed.\nEmiliana a varvas en devez war-lerc'h. Neuze Gordiana, p'en em gavas he-unan, a gollas doujanz Doue. Mont a reas eneb he ger, ha dimezi a reas d'he merour.\nNag a gemm a deu gant an amzer\nSetu aze ter c'hoar, a zo en em roët da Zone, er memes devez, hag a greiz kalon, o zer; mez siouaz, n'o deus ket dalc'het o zer da vale war an hent mat, rak herve komz Hon Zalver Jezuz-Krist, eleiz a zo galvet da vont d'ar baradoz ha nebeut a ya ebarz.\nHenvel e ve ive ar gristenien o tont eus an iliz, da ze o badeziant, mes goude, nag a gemm a deu etre o eneou kez. gant an amzer; darn a gresk bemde o gened hag o danve, ha darn-all ne reont nemet dismantr kement a goue etre o daouarn.\nAr re a fell d'eze heuilh hent ar zantelez, arabad d'eze fiziout en o nerz o-unan, rak an den, gant e nerz e-unan, n'a ket pell da gouezan, pe gentoc'h, an den, gant e nerz e-unan, ne ra nemet kouezan eus an eil droug en egile hag eus an eil tenvalijen en eben.\nDizfiziomp eta ac'hanomp hon unan, hag evel m'en em stag an ilheoen ouz an derven, en em stagomp ouz Doue, briataomp anezan eus hon holl nerz hag eus hon holl ene, hag e pignfomp gan tan da c'hloar an nenv.


Ar gaoz d'al labourerien-douar o-unan !\nWar beseurt hent mont evit lakaat an atantoù hag ar filierennoù da badout ? Produiñ kalz pe nebeut ? War tachennoù bras pe bihan ? Evit ar vro a-dost pe evit ar bed a-bezh ? Peseurt efedoù war an endro hag an natur ?\nSed amañ goulennoù hag a zo bet savet ouzh peizanted a Vro-Dreger hag a Vro-Leon. Peizanted oc'h anduriñ an enkadennoù a bep seurt : priz al laezh, DOUX en arvar, bezhin glas...\nEn abadenn Bec'h de'i miz Even o deus bet tro micherourien an douar da reiñ o santimant, frank, pe e vije fiziañs enne pe c'hwervoni.\nHag ivez : reportajoù, sonerezh gant Marie-Claire Le Corre ha Patrick Lefebvre, levrioù brezhonek nevez da lenn e-pad an hañv gant Christian Le Meut, Ken Tuch' ("Maget e Breizh") ha War-zu Amerika-ar-Su (e Bro-Beru).


Pajenn:Dizanv - Testamant Nevez Hon Aotrou hag Hor Zalver Jesus-Christ.djvu/103 - Wikimammenn\nPajenn:Dizanv - Testamant Nevez Hon Aotrou hag Hor Zalver Jesus-Christ.djvu/103\nd’in dirag ar gouarnerien hag ar rouane, evit rei testeni d’in dirazhe. (10) Mes da genta eo red ma vez prezeget an Aviel d’an holl nationou. (11) Hogen, pa gassint ac’hanoc’h evit ho livra, na vezit ket en poan da c’houzoud araog petra ho pezo da lavaret, ha na choumit ket da zonjal e kement-se ; mes livirit ar pez a vezo roet deoc’h da lavaret en heur-ze ; rag n’eo ket c’houi a gomzo, mes ar Spered-Santel.\n(12) Hogen, neuze ar breur a livro he vreur d’ar maro, hag an tad he vugel ; hag ar vugale a zavo a-enep ho zad hag ho mam, hag ho lakaint da vervel. (13) Hag e viot kaseet gant an holl abalamour d’am hano, mes an hini a gendalc’ho beteg ar fin, hennes a vezo salvet.\n(14) Hogen, pa velot an abomination euz an dezolation, euz a behini hen deuz komzet ar profet Daniel, o ren el leac’h na dle ket beza (ra lako evez mad an hini hen lenn) ; neuze ar re a vezo er Jude, ra dec’hint var ar meneziou ; (15) hag an hini a vezo var an doen, diwallo da zisken en ti, na da vond ebarz evit kemeret tra e-bed euz he di ; (16) hag an hini a vezo er park, diwallo da zistrei var he c’hiz evit kemeret he zae. (17) Malheur d’ar gragez o tougen frouez, ha d’ar magerezed en deiziou-ze. (18) Pedit evit ne rankoc’h ket tec’hel er goanv. (19) Rag beza e vezo en deiziou-ze eun affliction ker braz, ken n’euz bet biskoas hini henvel outhi, abaoe ma’z eo crouet ar bed gant Doue beteg hirio, ha ne vezo biken. (20) Ha ma n’hen divije ket an Aotrou diveret an deveziou-ze, na vije bet saveteet den e-bed ; mes diveret hen deuz an deveziou-ze abalamour d’ar re a zo bet choazet ganthan.\n(21) Neuze mar lavar unan-benag deoc’h : Setu ar C’hrist aman ; pe : Setu-hen a-hont ; na gredit ket. (22) Rag sevel a rai Christed faos ha fals profeted, hag e raint miraclou ha burzudou evit trompla memeus ar re choazet ma vije gallet. (23) Likit evez eta ; setu, em euz discleriet deoc’h pep tra en avans.\n(24) En deiziou-ze goude an dribulation-ze, an heol a devalaio, hag al loar na roio ket he sclerijen ; (25) ar stered a gwezo euz an env, hag ar puissansou a zo en envou a vezo bransellet. (26) Ha neuze e vezo gwelet Mab an den o tond var ar goabrennou, gant eur galloud hag eur gloar braz ; (27) hag e kasso he elez da zastum he re choazet euz ar\nAdtapet diwar « https://br.wikisource.org/w/index.php?title=Pajenn:Dizanv_-_Testamant_Nevez_Hon_Aotrou_hag_Hor_Zalver_Jesus-Christ.djvu/103&oldid=125191 »


Trede quevren - An tregontvet Chabistr - Wikimammenn\nTrede quevren - An tregontvet Chabistr\nYouen-Yan-Lois Derrien, 1779-1792 (?) (p. 311-314)\n◄ An navet Chab. varnuguent. A enep an drouc-prezec An tregontvet Chab. Avisou-all c’hoas e quènver ar parlant Ar c’henta Chab. ha tregont. Var an tremen amser hac ar recreation ha da guenta var ar recreation licit ha meulabl ►\nAN TREGONTVET CHABISTR.\nAvisou-all c’hoas e quenver ar parlant.\nHOn langaich hac hor parlant a dle beza douç, franc, sincer, naïf, ha fidel. Liquit evez n’en em servichac’h eus a gomsou doubl ha tromplus, nac eus a nep seurt finessaou ha feintisou en ho parlant ; peguement hennâc na ve quet mad lavaret ato peb-seurt guirioneziou, jamæs cousgoude ne de permetet mont a enep ar virionez : en em acustumit da veza quer sincer, na leverot jamæs an disterra gaou gant hoc’h anaoudeguez nac evit en em excus nac evit netra tout, o caout memor penaus Doue a so un Doue a virionez : mar c’hoarvez deoc’h lavaret ur gaou bennâc dre zievezdet, ha mar guillit e gourrija var ar Plaç dre un explication pe ur raparation bennâc, courrigit-èn : ur guir excusation e deveus cals mui a c’hraç hac a nerz da ober an excus eguet ar gaou.\nPeguement bennâc ma c’hallet aviziou gant furnez ha gant prudanç dissimuli ha golo ar virionez o coms en ur fæçon artificius bennâc ; an dra-se cousgoude ne ranquer quet da bratica nemet a traou a gousecanç, pa er goulen servich Doue hac e c’hloar scleramant ; emeas ac’hano e dangerus en em servichout a gomsou artificius ; rac evel a lavar ar goms sacr, ar Speret santel ne chom quet en ur speret doubl ha diguiset. Ne deus finessa ebet quercouls ha quement da veza desiret, evel ar simplicite. Ar brudançou monden hac ar finessaou charnel ne apparchantont nemet ouz bugale ar bed ; mæs bugale Doue a ya gant an hent-eun hep clasq troïdellou, hac o deveus ur galon displeg ha dirid ; nep a vale simplamant, a vale hardimant, eme ar Fur. Beza gaouiad, beza doubl ha beza dissimulet a roï ato testeni eus a ur speret sempl a vil.\nAr c’homsou-mân a seblantas dezàn goudese re artificius ha re affectet ha deguiset, en hevelep-fæçon ma en deveus-ii revoquet ha reprenet ebars el lefr eus e retractationou oc’h o guervell comsou sot hac indeçant. Ha c’hui na vel, Philotee, peguen dilicat ha peguer sansibl oa an ene caër ha santel-mâ e quènver an affeterez hac an diguisamant a gomsou. Certenamant un ornamant vras eus ar vuez Christen eo ar fidelite, ar simplicite hac ar sincerite ebarz er c’homsou. Lavaret em eus, eme Zavid, me a lacai evez ouz va c’homportamant, evit na bec’hin quet em c’homsou. Liquit gard, emezâ, va Doue, var va guenou, hac un nor da serra var ma musellou, ha na bermetit quet e gonsante va c’halon da lavaret comsou malin ha tromplus evit clasq en em excusi em pec’hejou.\nAr parlant nebeut, pehini a so quement recommandet gant an dud fur aveich-all, ne dleer quet da entent ec’his pa na ranquer lavaret nemeur a gomsou ; mæs dre ar parlant nebeut-se e c’hententer, penaus ne ranquer lavaret nemeur a gomsou inutil : rac e quènver ar parlant, ne seller quet ouz ar gantite, mæs ouz ar galite eus ar c’homsou : hac e seblant din penaus e ranquer lacat evez ouz an diou extremite-mâ. RaC un den a rae re an ententet, ar sioul hac ar poset, hac a revusse contribui en discoursou familier pere a vez grêt er gonversation hac en antretien, a zisquesse caout pe ur certen disfizianç, pe ur certen disprigeanç eus a nep a so er gompagnunez ; un den ive pehini ne baouesse o parlant hac o vabillat hep rei na spaç na commodite d’ar re-all da barlant diouz o souhet, a zisquesse beza ur pen avel hac ur pen liger. Sant Lois na gafe quet mad, parlant e cusul hac e secret, pa vezer e compagnunez, ispicial ouz taol ; gant aon na lacaet ar re-all da sonjal penaus e vet o lavaret droug anezo. Nep a so ouz taol e compagnunez vad, emezâ, hac en deveus un dra bennâc a joaius hac a blesant da lavaret, a dle e lavaret en ur fæçon, ma en entento an oll : ha mar deo un dra a gousecanç, na falfe quet dezâ er g’ouffe an oll, e tle tevel var an dra-se hep coms anezàn nac e cusul, nac e nep fæçon.\nAdtapet diwar « https://br.wikisource.org/w/index.php?title=Trede_quevren_-_An_tregontvet_Chabistr&oldid=127889 »\nKemmoù diwezhañ degaset d'ar bajenn-mañ d'an 9 Eos 2018, da 14:31.


Région_Bretagne - Bretagne.fr > Page Breton - Ar studiadennoù\nSavet e vez studiadennoù gant Kuzul sevenadurel Breizh war demoù liammet ouzh identelezh sevenadurel Breizh hag ouzh he brud.\nAr studiadenn « Ostilhoù ar Garta sevenadurel : delc’her d’ar frammoù a zo bremañ pe kaout ur framm hepken ? », (miz Kerzu 2010) a sell ouzh emdroadur ostilhoù ar Garta sevenadurel diazezet e 1977.\nEvit lenn an teul-se en e bezh, klikit amañ\nAr studiadenn « Kinnigoù evit a sell ouzh kelenn yezhoù Breizh » (miz Mae 2011) a bouez war ar fed eo mallus kreñvaat kelennadurezh ar brezhoneg hag ar gallaoueg.\nAr studiadenn « Gallaoueg, studiañ hag erbediñ » (miz Here 2015) pe penaos sikour anaout ha diorren ar gallaoueg er vuhez foran hag er vuhez prevez.\nEvit lenn an danevell-se en e bezh, klikit amañ\nAr studiadenn « Ur sell dre vras war an obererezhioù sevenadurel ha gladel e-keñver an ekonomiezh », (miz Kerzu 2016) zo liammet ouzh ur preder war ekonomiezh an amzer vak. Kinnig a reer enni teuler ur sell war ekonomiezh ar sevenadur hag ar glad e Breizh hag a gemer meur a ziskiblezh e kont.\nEvit lenn an teul-se en e bezh, klikit amañ, pe lennit an diverrañ.\nModifié le Friday, December 7, 2018


Pajenn:Morvan - Buez ar Zent, 1894.djvu/673 - Wikimammenn\nPajenn:Morvan - Buez ar Zent, 1894.djvu/673\nlangach hebreu hag al langach kaldaik kerkouls hag al latin pe ar gregach. Setu perak e c’houlennet kuzul diganthan euz a gement korn a ioa er bed, hag ar sperejou brasa zoken, evel sant Aogustin, a skrive d’ezhan evit kaout sklerijenn var ar pez ne goumprenent ket mad aoualc’h.\nar c’henta devez a viz here\nRemi a ioa ganet e kear Laon a dud a lignez huel. Ar re-ma a ioa dija var ann oad pa deuaz er bed, hag hen resevaz digant Doue evel eur bugel a vennoz. Ne espernjont netra evit rei d’ezhan eunn deskadurez kristen, ha rekoumpanset mad e ouent evit ho foan ; rak ne zaleaz ket da ober henor d’ezho dre he furnez, he zevosion hag he vouiziegez.\nNe oa c’hoaz nemed daou vloaz var’nn ugent pa oue\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/673&oldid=137906 »


Gant red an dour: Minos ha Nikos\nLennet ’m eus ur c’heñveriadur gwall zedennus etre mojenn ar Minotaur hag an abadenn vrudet-kenañ “Star Academy” er skinwel. Pa vez komzet eus ur pemzek den bennak, merc’hed ha paotred a-gevret, bodet er memes lec’h prennet, a vo amprouet gant meur a arnodenn griz, kaset kuit an eil goude egile, betek ma ne chomo nemet ur gounezer, ur c’hloar zivent gantañ, peseurt soñj a zeu deoc’h ?\nGwechall e oa ur roue, Minos e anv, en doa aloubet kêr Aten ha goulennet groñs e vefe kaset seizh paotr ha seizh plac’h da Enez-Greta bep nav bloaz. Ur roñfl den-tarv, Minotaur e anv, a c’hortoze an dud yaouank en ur milendall evit plaouiañ anezho. Gouzout a rit an istor : Teze an hini eo a oa aet ar maout […!] gantañ.\nIskis eo ar c’heñveriadur, n’eo ket ? Oc’h en em c’houlenn emaon : ret e vefe kompren eo Nikos (displeger an abadenn) ur Minos nevez, da lavarout eo un enebour kriz, ur mac’homer a-enep ar yaouankiz ?\nPe n’eo ket Nikos an enebour, met reizhiad ar skinwel kentoc’h…\nkaset gant Rémi Chéno @ 18:18\nEnebiñ a ra Julien Gracq ar mojennoù eus an henamzer d'ar re eus ar grennamzer. E rakskrid d'e levr "Le Roi Pêcheur" (José Corti) eo e komz eus se.\nMekanikoù-ifern eo al lod vrasañ eus ar mojennoù eus an henamzer, hervezañ. Savet int gant an doueed evit kas an dud da get.\nEr c'hontrol n'eo ket skrijus ar mojennoù eus ar grennamzer. Bez ez int ur benveg govelet evit da lavaret terriñ bevennoù zo.\nSetu, n'em eus gwelet biskoazh Star Academy. Ha forzh penaos gwell eo ganin mignoniezh marc'hegerien an Daol-Grenn :-)\nDont a ra d'am soñj bremañ o klevet Patrick Le Lay lavaret e oa dipitet ken e oa, peogwir ne oa ket ar Vretoned dedennet gant an istorioù keltiek a veze kinniget dezho gant TVBreizh. Gwell eo Star Academy ganto emezañ en ur vousc'hoarzhin :-)


Holmiom - Wikipedia\nUn elfenn gimiek eo an holmiom ; Ho eo e arouez kimiek, 67 e niver atomek ha 164,930 e dolz atomek.\nDisproziom – Holmiom – Erbiom\nNiver atomek 67\nTolz atomek 164,930\nDasparzh an elektronoù : 2, 8, 18, 29, 8, 2\nTredanleiegezh 1,23 (Skeul Linus Pauling)\nGremmoù ionadur 1 : 580,986 kJ/mol\n2 : 1 138,526 kJ/mol\n3 : 2 203,723 kJ/mol\n4 : 4 100,623 kJ/mol\nSkin atomek 230 pm\nSkin kenamsav 179 pm\nDouester (≈20°C) 8,797 g/cm3\nTeuzverk 1 472°C\nBervverk 2 700°C\nTredanharzusted 814 nΩ•m (e 20°C)\nE 1878 e voe dizoloet an holmiom gant ar gimiourien suis Marc Delafontaine ha Jacques-Louis Soret e Geneva, dre spektrografiezh.\nEn hevelep bloavezh e voe dizoloet ivez gant ar c'himiour svedat Per Teodor Cleve, pa oa o labourat war okisidenn erbiom. Div elfenn a gavas : unan vrun, a anvas holmia diwar anv latin Stockholm, hag unan wer a anvas thulia a oa tuliom oksidet.\nDen ne oar piv zo deuet a-benn da gaou holmiom glan, rak disproziom a oa c'hoazh da vezañ didoueziet diouzh an holmiom a oa bet studiet.\nUr metal eo an holmiom ; kemmañ a ra e liv hervez ar gouloù : melen eo e gouloù an deiz, ruz-orañjez dindan gouloù triliv (glas + gwer + melen). Govelius a-walc'h eo, da lavaret eo e c'haller e bladañ a-daolioù mailh.\nFerromagnetek eo an holmiom e gwrezverkoù yenoc'h eget -254,15°C : treiñ a ra da warell. Kewarellek eo en 20°C, da lavaret eo e vez desachet gant ur warellvaez diavaez.\nBuan e tazgwered an holmiom gant dour zomm, gorrekoc'h gant dour yen :\n2 Ho [k] + 6 H2O [d] → 2 Ho(OH)3 [dz] + 3 H2 [g] \nDilufrañ gorrek a ra an holmiom en aer, hag aes eo e lakaat da zeviñ :\n4 Ho + 3 O2 → 2 Ho2O3 (trioksidenn holmiom)\nAes ivez eo dileizhañ an holmiom en drenkenn sulfurek :\n2 Ho [k] + 3 H2SO4 [dz] → 2 Ho3+ [dz] + 3 SO42- [dz] + 3 H2 [g]\nGant an holl halogenoù, aroueziet amañ dre X, e tazgwered Ho pa vez tommoc'h eget 200°C :\n2 Ho [k] + 3 X2 [g] → 2 HoX3 [k]\nUn izotop hepken eus Ho a gaver en natur : Ho-165.\nSkinizotopoù skinoberiek zo bet kevanaozet, 163Ho o vezañ an hini stabilañ gant un hanter-vuhez a 4 570 bloavezh.\nIzotopoù stabilañ an holmiom\n163Ho kevanaozet 4 570 bloavezh 163Dy\n164Ho kevanaozet 29 mn 164Dy\n165Ho 100 stabil, 98 neutron\n166Ho kevanaozet 26,763 eurvezh 166Er\n167Ho kevanaozet 3,1 eurvezh 167Er\nGwarelloù eo arver pennañ an holmiom, peogwir ez eo ar metal muiañ-gwarellek en natur ; gantañ e c'haner ar gwarellvaezioù kreñvañ.\nHolmiom a implijer er barrennoù a reoilh al lonkañ neutronoù er c'hreizennoù derc'hanel.\nLaseroù a farder gant Ho, evit bezañ arveret er vezegiezh (surjianerezh an dent hag an daoulagad) hag e greanterezh al luc'hedañvoù.\nE greanterezh ar gwer ez implijer holmiom da reiñ livioù melen pe ruz. Da stalonañ ar skalfadluc'hventerioù e talvez ar gwer-se ivez.\nAdtapet diwar « https://br.wikipedia.org/w/index.php?title=Holmiom&oldid=1899525 »\nDernière modification le 5 Ebr 2021, à 14:00\nKemmoù diwezhañ degaset d'ar bajenn-mañ d'an 5 Ebr 2021, da 14:00.


dont ennañ e-unan - Wikeriadur\ndont ennañ e-unan\nSavet diwar ar verb dont, an araogenn displeget ennañ hag an adverb displeget e-unan\ndont ennañ e-unan /Distagadur ?/\nPa deuiz enn-oun va-unan, oa maro va fennad goulou ; [...]. — (Lan Inizan, Emgann Kergidu Lodenn 2, J.B. hag A. Lefournier, Brest, 1878, p. 53.)\nGoude beza skuillet forz daelou ha dizammet he c'haloun, Anna a deuaz enn-hi he-unan da genta. — (Lan Inizan, Emgann Kergidu Lodenn 2, J.B. hag A. Lefournier, Brest, 1878, p. 255.)\n— Ha n'em eus gwelet den ebet, — eme ar geginerez o tont enni hec'h-unan hag oc'h ober sin ar groaz. — Un diaoul, itron, a zo er gegin. — (Roparz Hemon, Diamantoù Keroulaz, Al Liamm, 1964, p. 230.)\n— [...]. Bez' e tlefez eta dont ennout da-unan ha derc'hel atao d'ar pez en deus lavaret d'eomp hon tad, truez Doue oud e ene ! — (G. MILIN, Gwechall-goz e oa..., Kemper, 1924, p. 4.)\nPa deu ennañ e-unan... — (Jules Gros, Le trésor du breton parlé Deuxième Partie, 1970, p. 133.)\nDont ennañ e-unan a reas an aotrou Dursley en-dro ha kas ar c'hazh diwar e spered. — (J.K. Rowling, lakaet e brezhoneg gant Mark Kerrain, Harry Potter ha Maen ar Furien, An Amzer embanner, 2012, p. 7.)\ndont d'e veiz\ndont e veiz dezhañ\ndont e veiz ennañ\ndont en e anaoudegezh\ngalleg : reprendre connaissance (fr) , reprendre ses esprits (fr) , revenir à soi (fr)\nAdtapet diwar « https://br.wiktionary.org/w/index.php?title=dont_ennañ_e-unan&oldid=209309 »\nKemmoù diwezhañ degaset d'ar bajenn-mañ d'an 16 Gwe 2015, da 15:42.


Tro-vale Kala-Mae, gant dale ! - Spered ar vro - Le Télégramme\nPublié le 21 mai 2020 à 07h01\nTro-vale Kala-Mae, gant dale !\nUn tamm diskuizh war taol-vaen ar Roc’h Du evit baleerien Bemdez. (Foto Dewi Siberil)\nGant ar gevredigezh Bemdez e vez kinniget un dro-vale evit lidañ Kala-Mae, penn-kentañ an hañv hervez ar Gelted. Ur bourmenadenn blaz ar frankiz ganti ar bloaz-mañ !\nEmgav a oa bet roet disadorn vintin dirak chapel Sant Kidi, e Pluverin. Evel bep bloaz ez a izili Bemdez, ur gevredigezh eus bro Gwened, d’ober un droiad hir war o zreid ha war ar maez evit lidañ Kala-Mae. Dibosupl e oa e penn-kentañ ar miz abalamour d’ar c’henfinamañt, ha darbet d’an darvoud bezañ nullet. Distank eo ar skipailhad memestra evit an 21vet baleadenn : pevar den hepken ha pemp bugel d’o heul. « Peurliesañ e vezomp un tregont bennak, eme Bertrand, prezidant Bemdez. An dud zo bet spontet rak ar virus sur ‘walc’h ». Ar re-mañ n’int ket, ha techet e vefe lod da saludiñ an eil egile a-dost zoken, met buan e teu soñj dezhe eo gwelloc’h chom hep pokañ na stardañ an daouarn. Maskl ebet avat, ne vefe ket aes evit kerzhet. Prest eo pep hini : plouz, foenn, war an hent !\nKuitaat a reont goustadik ar gêriadenn evit mont war-zu traonienn ar Goyer Don. Stag ouzh an tiez e weler c’hoazh skourroù fav, arru sec’h o delioù. Bev e chom an hengoun-mañ e bro Gwened, evel ma tispleg Erwan, istorour ar strollad : « Honnezh zo ur gredenn a-gozh aveit degas chañs ha boneur e kement lec’h a-bouez : an tier, ar c’hrevier, ar fornioù… Bremañ ‘vez lakaet fav, met gwezharall ‘veze troc’het barroù bezv pe spern gwenn àr vord ar mor ». Hervez kont e veze graet kement all dija da vare ar Gelted evit enoriñ komañsamant an hañv, pa veze lidet Kala-Goañv e penn-kentañ miz Du. Roudoù all eus an Istor a gaver hed-ha-hed ar bourmenadenn : un toull galian, ur peulvan pilet ha taol-vaen ar Roc’h Du, kollet er c’hoadoù. Er pelloù e vez gwelet ar Mane Gwenn o tibaseal a-us ar gwez. « Ur lec’h sakr e oe, a gont Erwan. Ur vojenn ‘m eus klevet a lâr e oe mamm an Diaoul é pourmen eno un deiz, un danter glas-dour àrni lan a vein, hag en un taol drailhet he danter ! Setu penaos ‘oe savet ar mane ».\nAr blijadur da vale en-dro en natur\nPinvidik eo ar glad e Breizh, sur ha n’eo ket marteze. N’eus ket gwelloc’h evit un dro-vale en ur gontañ yezh ar vro evit ober anaoudegezh gantañ ! Treut ar jeu siwazh e 2020, pa ne vo ket eus Tro Menez Are, ar Rando Rade ha reoù all c’hoazh… Se zo kaoz e oa pouezus da Cécile dont disadorn, daoust ma oa pell eus Karnag e-lec’h m’emañ o chom. « Du-mañ eo difennet c’hoazh monet àr an aod. A-c’houde daou viz, se ‘ra vad monet er-maez ha ‘n em lakaat en-dro e brezhoneg », emezi. Deuet eo hi gant he zri bugel, skoliataet e skolaj Diwan ar Mor Bihan. Int-i ivez o deus mil blijadur gant pik-nik kentañ ar bloaz. C’hoari a reont war ar reier ha soubañ o zreid er wazh-dour. Ne selaouont ket kalz displegadennoù an dud vras nag ar barzhonegoù dibunet. Ne vern, ezhomm o deus da c’haloupat ! « Bout e-kreiz an natur, bevañ traoù simpl asambl’… Aze ‘mañ spered Kala-Mae hervezon », a zispleg Erwan. Gant ma pado !\nLexiqueKala-Mae : le 1er mai.Dale : du retard.Hengoun : tradition.Traonienn : vallée.Fav : du hêtre.Bezv : du bouleau.Spern gwenn : de l’aubépine.Un danter : un tablier.Ar glad : le patrimoine.\nChaque année, l’association vannetaise Bemdez fête le retour du printemps en organisant une randonnée dans la nature le 1er mai. Confinement oblige, l’événement n’a pu avoir lieu que samedi dernier. La petite équipe a pu découvrir la bucolique vallée du Goyer Don, entre la Chapelle-Neuve et Plumelin (56). Une balade au goût de liberté retrouvée et qui fut l’occasion de faire connaissance avec une tradition encore vivace dans le Morbihan. Attachées aux habitations, les branches de mai protègent les foyers et annoncent le retour des beaux jours. Tout un symbole !


Tour-tan ar Wrac'h Vihan - Wikipedia\nTour-tan ar Wrac'h Vihan\nTour-tan ar Wrac'h Vihan zo un tour-tan bihan, e-kichen tour-tan ar Wrac'h Vras, dirak Beg ar Raz, e Breizh.\nLec'hiadur 48° 02' 21" N - 4° 45' 35" K\nSavet e 1893-1896 ; adsavet e 1897-1909\nUhelder diwar live ar mor 9,5 m\nHed-gwel 8 mil mor\nGouloù 9 sked\nDivizet e voe gant bodad gall an tourioù-tan, e miz Mezheven 1886, e oa ret sevel un tourig gant un tan peurbad e-kichen tour-tan ar Wrac'h Vras hag a oa war sevel en amzer-se.\nKroget e voe gant al labourioù e 1887 ; hogen buan a-walc’h e voe paouezet, rak ar vag a oa ezhomm evit kas an dafar d’ar chanter, anvet La Confiance, a veze implijet e lec’h all.\nAdstaget e voe gant al labour e 1893 hag echuet e voe e 1896. Eizhkornek eo an tourig, diazezet war ur sichenn gelc’hiek, e betoñs houarnet o-daou. Sevel a ra betek 9,5 metr a-us live ar mor pa vez en e uhelañ.\nD’ar 4 a viz Kerzu 1896, un nebeud mizioù hepken goude fin al labourioù, e voe diskaret ar Wrac’h Vihan gant ur gwall varr-amzer. Er bloavezh war-lerc’h e voe kroget d’he adsevel met ne voe echuet al labourioù-se nemet 1909. Graet e voe an taolioù-arnod kentañ e 1910. Hag e 1911, d’an 31 a viz Eost, e voe staliet, e lein an tourig, un tan peurbad, bouetaet gant gaz eoul.\nBremañ e talvez an dourell da verk kardinal kornôg da ziskouez d’ar bigi e rankont lezel ar merk-se er reter : 9 sked gwer a vez lerc’h-ouzh-lerc’h.\nFichenn IA00006268 en diaz Mérimée (fr)\nSkeudenn el lec’hienn "Audierne.info" (fr)\nAdtapet diwar « https://br.wikipedia.org/w/index.php?title=Tour-tan_ar_Wrac%27h_Vihan&oldid=1615008 »\nDernière modification le 24 Gen 2015, à 15:46\nKemmoù diwezhañ degaset d'ar bajenn-mañ d'an 24 Gen 2015, da 15:46.


Grasou resevet e Rumengol - Wikimammenn\nGrasou resevet e Rumengol\nA. Lefournier ha Ian Salaun, 1889 (p. 72-78)\n◄ Pelerinach Rumengol Grasou resevet e Rumengol Enez Eusa ►\nSetu eno ive petra zonjomp o verca ar pareou burzudus ma comzomp anezho ; ken n’e deuz an ilis douget he barnedigez ne c’hellomp lavaret ken ; hogen merca a reomp an traou-ze evit creski feiz ha devosion ar gristenien e kenver hor zalver hag he vam santel. Ni christenien catolig a c’hoar ervad, pa ve meneg a draou burzudus, ne goust ket hirroc’h d’an Aotrou Doue rei ar vuez da eun den maro eget berraat euz eun dervez pe eun heur epken ar c’hlenvet crog en eun den.\n— Brema ez euz eun nebeut bloaveziou, an Itron Varia Remed oll a ziskuezaz he madelez e kenver daou bried euz a L.... o parea eur bugel dezho. Ar bugel-ze en doa pevar bloaz ha n’en doa great c’hoas camed. He dad hag he vam, leun a fizians er Verc’hez santel, a deuas gant ho bugel da bardona da Rumengoll. He lacat a rejont var eur gador epad ma pedent calonek, daoulinet dirag imach mam Doue, Epad ma pedent, pe ger bras ne voue ket ho zouez hag ho levenez, o velet ho bugel, deut divar he gador, en he za en ho c’hichen, hag o vale couls ha pephini ! Ar Verc’hez e doa roet ho goulen dezho var al leac’h.\nComzet ez eus din euz eur bugel eis vloaz, a ioa mud pevar bloaz a ioa, hag a deuaz ar goms dezhan epad ma edo he vam o pidi dirag imach an Itron Varia remed oll. An dra-ma zo digouezet, a leverer, brema ez eus pevar pe bemp bloas.\n15 Eost 1870. Eur verc’hik nao bloaz euz a Zouar-nenez, a vije kemeret evit eur bugel pemp bloas, ken disterig ha ken astudig oa, a voue goestlet gant he c’herent da Itron-Varia Rumengoll. Ar verc’hig-ze a voue er prosesion e Rumengoll d’ar 15 a Eost 1870, var breac’h he zad rak ne chelle ket poeza var he divesker. Fizians an dud-ze e Doue ne ket bet collet. Ar verc’h a zo pareet tre. D’ar 15 a eost diveza (1872), eo deut adarre, da Rumengoll da drugarecat ar Verc’hez, ha goude beza communiet e deus goulennet gant prez ha laouenidigez guelet ar guiton e doa douget en he dorn epad ar brosesion brema ez eus daou vloas, hag e deus lezet e prof (en ofrans) gant Itron-Varia Rumengoll.\nUnan euz ar veleien zo bet e pardon Rumengoll da zul an Dreindet 1869, a zigouezaz eno d’ar zadorn da bardaez. Mont a reas dioc’htu da zaludi Itron Varia Rumengoll ha da lavaret he vrevier er c’hoeur. Eno e velaz eur c’hreg, iaouank c’hoaz, hag en he c’hichen eur potrik daouzek pe drizek vloaz. Ar potrik-ze, couls hag he vam, a bede ker calonek, ma vije kemeret evit eun æl. Guir eo an oll bardonerien a voa eno a bede caloneg ; hogen an daou-ma gouscoude a ioa dreist ar re all, ar pez a lakeaz ar belek ma comzan anezhan da evesaat outho. Goude beza tremenet var dro eun heur dirag aoter ar Verc’hez, ar potrik-ze hag he vam n’o doa ket finvet euz al leac’h ma voant.\nAntronoz ar belek-ze o veza deut da lavaret he oferen var dro c’huec’h heur, a gavas adarre ar mab hag ar vam o pidi er memes leac’h. Map ha mam a gommuniaz en oferen-ze, ha ken devot, ma voa anat e tremene en ho ene eun dra bennak dreist ar pez a dremen peurvuia e calonou an dud. Guelet a reat en daou gristen-ze, ar potrik hag he vam, eun dra bennag euz ar pez ne veler ket aliez, eun dra bennag euz ar pez ne gaver nemeur var an douar, eul laouenidigez, eun anaoudegez vad ha ne vouient ket penauz he diskuez. Abenn eur pennad goude he oferen, ar beleg, oc’h ho guelet o pidi ato er memes leac’h, a c’houlennas digantho en eur dremen.\n— C’hui oc’h eus bet, a dra zur, eur c’hras bennak digant Itron-Varia Rumengoll ?\n— Ia, eme ar vam ; buez ar potrik-ze.\n— Ha penaus ?\n— Ar potrik-ze a voa toc’hor bras ; maro oa zoken a gredan. He vouestli a ris da Itron-Varia Rumengoll, en eur brometi hen deskchen da veza eur servicher mad dezhi mar plicheze ganthi he lezel ganhen e buez. Va goulen am eus bet ; va map zo pareet dioc’htu, en eun taol ; ha setu perag em guelit ama hirio deut gant va map, da drugarecat mam Doue.\nEpad ma comze ar vam ; ar potrik ne droe ket he benn hag a bede ato. Neuze ar beleg a droaz outhan en eur lavaret :\n— Ahanta, va bugel, pa e deuz ar Verc’hez roet deoc’h ar vuez, e viot fidel ha devot dezhi epad ho puez ?\n— O ia, aotrou Person, biken ne ancounac’hain ar pez e deus great Itron-Varia Rumengoll evidhon.\nO velet pe ger caloneg e pede ar bugel-ze, e c’heller cridi ervad e talc’ho mad d’he c’her, ha me zo tromplet bras ma na vez ket ar bugel-ze eun deiz eur servicher mad d’ar Verc’hez.\nAdtapet diwar « https://br.wikisource.org/w/index.php?title=Grasou_resevet_e_Rumengol&oldid=161737 »\nKemmoù diwezhañ degaset d'ar bajenn-mañ d'an 9 Mae 2020, da 07:52.


Pennaennoù Rochdale - Wikipedia\nPennaennoù Rochdale zo un teskad uhelvennadoù evit korvoiñ kevelourioù. Savet int bet da gentañ gant Kevarzhe Difraosterien Reizh Rochdale e Rochdale, Bro-Saoz, e 1844 ha talvezet o deus da ziazez evit ar pennaennoù ma korvoer kevelourioù dre ar bed-holl betek hiziv.\nAr Pennaennoù Rochdale a-orin a voe degemeret ent-ofisiel gant an International Co-operative Alliance (Emglev Kevelourel Etrebroadel) e 1937 evel "Pennaennoù Rochdale ar Gevelliñ". Aozerezhioù hizivaet ar pennaennoù zo bet degemeret gant an International Co-operative Alliance (ICA) e 1966 evel ar "Pennaennoù Kevelourel", hag e 1995 evel ul lodenn eus an Disklêriadur war Hevelebiezh ar Gevelliñ.\n1 Aozerezh orin (1844)\n2 Adaoz ICA (1966)\n3 Adaoz ICA (1995)\nAozerezh orin (1844)Aozañ\nReoliañ demokratel (un den, ur vouezh).\nDasparzh ar reñverioù diouzh an eskemmoù.\nPaeañ ur c'hampi bevennet war ar c'hevala.\nNeptuegezh politikel ha relijiel.\nPaeañ diouzhtu (kred grataet ebet).\nKas ar c'helenn war-raok.\nAdaoz ICA (1966)Aozañ\nEzelañ digor, youlek.\nAmplet bevennet diwar ar fontoù piaouel.\nAr reñverioù a aparchant d'an izili.\nKelenn an izili hag an dud voutin hervez ar pennaennoù keveliñ .\nKeveliñ etre kevelourioù.\nAdaoz ICA (1995)Aozañ\nEzelañ digor ha youlek.\nReoliañ demokratel an izili.\nPerzhiadur armerzhel an izili.\nEmrenerezh ha dizalc'hiezh.\nDeskiñ, stummañ, ha kelaouiñ.\nDamant evit ar gumuniezh.\nRochdale College (un arnodenn Kanadian war pennaennoù Rochdale)\nThe International Co-operative Alliance (Emglev Kevelourel Etrebroadel)\nDisklêriadur war Hevelebiezh ar Geveliñ\nAdaozioù ar Pennaennoù Kevelourel\nPennaennoù Keveliñ Neuze ha Bremañ\nPennaennoù an Emglev Kevelourel Etrebroadel\nArgemm pennaennoù 1966 digant Circle Pines Center\nAdtapet diwar « https://br.wikipedia.org/w/index.php?title=Pennaennoù_Rochdale&oldid=1899560 »\nDernière modification le 5 Ebr 2021, à 14:33\nKemmoù diwezhañ degaset d'ar bajenn-mañ d'an 5 Ebr 2021, da 14:33.


Pondi - Wikipedia\n(Adkaset eus Pondivi)\nFozioù Kastell ar Roc'haned\n14 889 ann. (2018)\n48° 04′ Norzh\n2° 59′ Kornôg / 48.07, -2.98\nbihanañ 48 m — brasañ 192 m\nPondi zo ur gumun hag ur gêr e departamant ar Mor-Bihan e Breizh.\n2.1 VIIvet kantved\n4.3 Redadeg 2010\nEn gul, a nav mailhenn en aour, 3, 3, 3\nTiegezh Roc'han, 1222\nAndon : d'Hozier, 26.03.1698\nHervez ar richenn e oa bet krouet Pondivi gant ar manac'h sant Ivi er VIIvet kantved.\nEmsavadeg ar Bonedoù ruz e 1675\nTrubuilhoù a voe e kêr d'an 21 ha d'an 22 a viz Gouere 1675 ; taget e voe ti ur bourc'hiz hag evet ar gwin a oa eno. Aloubet e oa bet kêr Bondivi d'an 21 « gant 2000 peizant a lonk pe skuilh 400 muid eus feurm an deverioù » ; dieubet eo bet gant « e vourc'hizien » d'an 21 a viz Even. \nDigolloù a voe paeet gant parrezioù Noal-Pondivi (8 000 lur), Malgeneg (1 500 lur), Stival (500 lur) ha Bizhui-an-Dour (400 lur) d'an aotrou de la Pierre ha da tud all eus Pondivi goude an distrujoù bet graet e kêr e-pad an emsavadeg .\nKrouet e voe ar gumun e 1790 e departamant ar Mor-Bihan. Gant al lezenn eus an 23 a viz Eost 1790 e voe lakaet Pondivi da bennlec'h ur c'hanton, hini Pondivi, gant kumun Pondivi ennañ hepken, ha da benn ur bann, seizh kanton ennañ : Baod, ar Gemene, Klegereg, Logunec'h, Noal-Pondivi, Pluniav ha hini Pondivi. E 1795 e voe dilamet ar bann. E 1800 e voe lakaet Pondivi da bennlec'h arondisamant Pondivi bet krouet gant al lezenn eus ar 17 a viz C'hwevrer 1800. Brasaet e voe kanton Pondivi dindan anv Kanton Pondivi ivez gant lezenn an 8 pluviôse an IX (28 a viz Genver 1801), dezhi an titl loi portant réduction du nombre de justices de paix .\nNapoléonville[kemmañ | kemmañ ar vammenn]\nAdalek an 9 a viz Du 1804 betek ar 14 a viz Ebrel 1814 e oa anvet Pondivi "Napoléonville" war urzh an diktatour ha danvez-impalaer Napoleone Buonaparte. Evel La Roche-sur-Yon, Napoléonville e Vendée, e oa bet soñjet gant Napoleon e vefe ur gêr pouezus evit derc'hel kornôg Frañs ha Breizh. C'hoant en devoa da sevel adal ar gêr 3 000 annezad enni « er peoc'h, ur greizenn-genwerzh veur, hag er brezel, ur greizenn vilourel bouezus ».\nNapoleon a soñje gantañ e oa Pondivi ur gêr a c'hellje bezañ pouezus-tre ma vije kleuzet kanolioù evit al listri-brezel a c'hellfe treuziñ Breizh pell diouzh re ar Saozon a oa mistri war ar mor : kanol ar Blavezh ha kanol Naoned-Brest.\nKrouet e oa bet diouzhtu ur c'harter nevez gant ur blasenn-armoù, un isprefeti, ur c'hazarn hag ul lise.\nD'an 29 a viz Genver 1806 e voe staget kumun Stival ouzh kumun Pondivi .\n1864: tizhet e voe Pondivi gant an hent-houarn.\nKrouet e voe kumun Ar Sorn d'ar 1añ a viz Meurzh 1869 diwar lodennoù eus tiriadoù kumunioù Bizhui, Gwern, Malgeneg, Pondivi ha Stival .\nBrezel 1870-1871 : pevar gwaz eus ar gumun a gollas o buhez abalamour d'ar brezel.\n316 gwaz eus ar gumun a gollas o buhez abalamour d'ar brezel, da lavaret eo 3,35 % eus he foblañs e 1911 .\nAnv H. Gaillard, un den eus Pondivi, ouzh monumant ar re fuzuilhet e Porzh-Loeiz\nTremen 3 000 repuad deuet eus hanternoz Bro-C'hall a oa e Pondivi e miz Even 1940 .\nD'an 18 a viz Even 1940 e tegouezhas al lu alaman e Pondivi. .\nE miz Here 1940 e voe harzet ar gantreidi er Mor-Bihan ; bac'het e voent e kamp Toulboubou e Pondivi, 18 tiegezh hag eizh den o-unan, da lavaret eo 32 waz, 28 maouez ha 56 bugel ; war urzh an Alamaned e voent kaset gant un tren betek kamp-bac'h Maezon-ar-Stêr e miz Du 1940 .\nE miz Gouere 1944 e voe kemeret 150 000 lur en ti-post gant tud eus ar Rezistañs .\nD'ar 4 a viz Eost 1944 e voe dieubet Pondivi. \nD'an 23 a viz Mae 1945 e voe kavet korfoù marv tri den eus ar gumun e-tal gwikadell Porzh-Loeiz. Er Rezistañs e oant ; fuzuilhet e oant bet gant al lu alaman. \nMervel a reas 96 den ag ar gumun abalamour d'ar brezel .\nMervel a reas 16 milour e Brezel Indez-Sina ha pemp arall en Aljeria. \nD'ar 4 a viz Eost 2004 e oa bet votet ar garta « Ya d'ar brezhoneg » gant kuzul-kêr ar gumun.\nD'an 21 a viz Kerzu 2007 e oa bet roet d'ar gumun al label « Ya d'ar brezhoneg » live 2.\nKlasoù divyezhek a zo eno abaoe 1984.\nE distro-skol 2020 e oa 170 skoliad enskrivet er skol Diwan hag er c'hlasoù divyezhek (11,2 % eus skolidi ar gumun evit a sell ouzh ar c'hentañ derez). Distro-skol ar c’helenn divyezhek e 2019\nE Pondivi ez echuas ar Redadeg e 2010\nKastell ar Roc'haned\ndirak ar c'hastell\nKastell ar Gêr nevez\nIliz Itron Varia ar Joa, XVIvet kantved\nIliz Sant Meriadeg, e kêriadenn Stival, XVIvet kantved\nChapel ar Gelenneg\nKarterioù kozh gant tiez XVvet-XVIvet-XVIIvet kantved\nFerdinand Le Drogo, marc'hhouarnour breizhat, kampion Bro-C'hall e 1927 ha 1928, 10 a viz Here 1903\nPaul Ihuel (2 a viz Du 1903-22 a viz Here 1974 e Pariz, Bro-C'hall), maer Berne, kuzulier Kanton ar Faoued (1945-1974), kannad ar Mor-Bihan e 1936-1940 hag e 1945-1974, kadoriad kuzul-departamant ar Mor-Bihan, Is-sekretour-stad ha Sekretour-stad al Labour-Douar \nJef Le Penven, sonaozour breizhat, 3 a viz Du 1919.\nTreuzet eo Pondi gant ar stêr Blavezh.\nMammennoù : Cassini hag EBSSA.\nTavistock (Devon), Bro-Saoz\nWesseling (Nordrhein-Westfalen), Alamagn\nNapoleonville (Louisiana), Stadoù-Unanet\n(br) (fr) Lec'hienn ofisiel Ti-Kêr Pondivi\n(fr) Pontivy Cité Internationale\n(fr) 27 kevarzhe e Pondi\n↑ (fr) Yvon Garlan ha Claude Nières, Les Révoltes bretonnes de 1675 - papier timbré et bonnets rouges, Éditions Sociales, Pariz, 1975, p. 113\n↑ Auguste Dupouy, Histoire de Bretagne, p. 265, Embannadurioù Boivin, 1932, adembannet gant an embannadur Calligrammes, Kemper, hag embannadurioù Ar Morenn, Ar Gelveneg, 1983.\n↑ Les Révoltes bretonnes de 1675, pp. 159-160.\n↑ Robert Bouvier, Bernard Le Montagner, Alain Revoy ha Dominique Reynaud, Histoire de la Poste dans le Morbihan, Embannadurioù Liv'Editions, Ar Faoued, 2006, p. 290.\n↑ Cassini - EHESS - Pondivi - Fichenn ar gumun\n↑ Histoire de la Poste dans le Morbihan, p. 378.\n↑ Histoire de la Poste dans le Morbihan, p. 14\n↑ 11,0 11,1 ha11,2 Monumant ar re varv\n↑ "Le Télégramme", 18 a viz Even 2010\n↑ Le Morbihan en guerre 1939-1945, Archives départementales du Morbihan, 2009, p. 23\n↑ 14,0 ha14,1 Annik Le Guen, Le Morbihan sous le Gouvernement de Vichy, Miz Kerzu 1993\n↑ Histoire de la Poste dans le Morbihan, p. 297\n↑ Le Morbihan en guerre 1939-1945, p. 130.\n↑ René Le Guénic, Morbihan - Mémorial de la Résistance, 1998, pp. 315-316.\nAdtapet diwar « https://br.wikipedia.org/w/index.php?title=Pondi&oldid=1895465 »\nKemmoù diwezhañ degaset d'ar bajenn-mañ d'an 18 C'hwe 2021, da 10:43.


Journal de Renaud Camus, mercredi 29 avril 2015\ncréée le jeudi 30 avril 2015, 17 h 14\nmodifiée le vendredi 1er mai 2015, 11 h 29Mercredi 29 avril 2015, minuit. J’écris les choses très sincèrement, je crois, et pourtant je n’y crois pas tout à fait : ~~’~~~~ ~~~~~ ~~~~~~~~~, ~~~~~ ~~~~~~~~~~~, ~~~~~ ~~~~~ — ~~~ ~~’~~~~ ~~~~ ~~~~~~~~~ ~~~~ ~~~ telles horreurs, le ~~~~~~~~ ~~~ ~~~ ~~~~~~~, ~~’~~~~~~~~~~ ~~~ ~~’~~~~~~~~~, ~~’~~~~~~~~~~~~~ ~~~ ~~’~~~~~~, ~~~ ~~~~~~~~~~~ ~~~ ~~~~~~~ ~~~ ~~~ ~~~~~~~~~~~~~, ~~~~~~~ ~~~~~~~, vraiment vraies.\nPourtant ~~~~~ ~~~~~~~ ~~~~~ ~~~~~~ ~~~~~ ~~~ récit de mon ~~~~~~~~~~. ~~~ ~~~ ~~~~~~~~~, ~~~~~ ~~~ ~~~~~~~ ~~~~~ ~~~ ~~~~~ ~~~ ~~~~~~~~ ~~~ ~~~ ~~~~~~ ~~~ récit.\nAujourd’hui ~~~~~ ~~~~~~ ~~~~~ ~~~ ~~~~~~~ ~~~ ~~~ ~~~~~~ ~~~~ ~~ traduit en anglais Vie ~~~ ~~~~~~ Horla — ~~~~ ~~~~~~~~~ ~~’~~~ ~~~~~~~~ ~~~~ ~~ ~~~~~~~~~~~ ~~~~~~~ ~~~ ~~~~~~~~ ~~~~~~~~~ ~~~ ~~~~~~~~ ~~~ ~~~~~~ ~~~~ ~~’~~~~~~~ ~~~ ~~~~~~ (~~~ ~~~ ~~’~~~ était apparemment pas ~~~~~~ ~~~~~ ~~~~…) ~~~~~~ ~~~~~~~~~~~ trop ~~ droite. ~~~ ~~~~~~~ ~~~~~~ ~~’~~~~ ~~~~~~~~~~ ~~~~~ ~~~ ~~~~~~~~~~~ ~~~~ ~~~~ ~~~~~. ~~~~~ ~~~~~~~ ~~~ ~~~~~~~~ ~~~~ ~~~~~~~~~ ~~~~~ l’auteur.\nMais ce n’est pas ~~ ~~~~~~~ ~~~ ~~~~~ ~~~~ ~~~ ~~~~~~ ~~~~ ~~~ ~~~~~~ ~~~~~, ~~~ ~~~~~~~~~~ ~~~~~ ~~~~~~~~~~~~ ~~~ ~~~~~ ~~~~~~~~~ ~~~~~ ~~~~~~ ~~~~~~ ~~~ ~~~~~~~~~~ ~~~~~~~ (~~~~~~~~~, ~~~~~, ~~~~~~~ des lieux à ~~~ ~~~~~~~~, ~~~~~~~ ~~~~~~~~~~ ~~~~~ ~~~ ~~~~~ ~~~ ~~~~~~~, ~~~ ~~~~~~~~~ ~~~ ~~~~~~ ~~~ ~~~ ~~~~ ~~~~~~~). ~~’~~~~ ~~~~ ~~~~~~~~~~~, ~~~~~~ ~~’~~~~~~~~ ~~~~~~~~~~, ~~~~~ ~~-~~-~~~~~ ~~~~~~~~~, ~~~~ a été mariée ~~ ~~~ ~~~~~~~~~, ~~ ~~~~~ ~~~~~~-~~~~~ ~~~~ ~~~ ~~~~~~~ ~~~ ~~~~~~ ~~~~~~ ~~~~~ ~~’~~~~~ ~~~ ~~~~~~ ~~~ ~~~ ~~~~~~~ ~~~ Médoc.\nElle ~~~~~~~ ~~~ ~~~~~~~, ~~~’~~~~~ ~~ ~~~~~~~~~ aimée. Elle ne ~~’~~ ~~~~~ ~~~~~ ~~~ ~~~~~~~~~. ~~~~~ ~~~ ~~~~~~~~~ ~~~~~ ~~’~~~~~~~~~~ ~~~~ ~~~~ ~~~~~ ~~~ ~~~~~~~ ~~~~~~~~~~ ~~~ ~~~~~~ ~~~ ~~’~~~~~~~~~~~. ~~~~ ~~~~~~~~ ~~ ~~~~ ~~~~ ~~~~~~~~~ ~~~ classe. Elle pense ~~~’~~~~~ ~~~~~ ~~~~~~~~~~~ ~~~~~~~, ~~~’~~~~~ ~~’~~ ~~~~~ ~~~~ ~~~~~ tardé.\nJe ~~~~~ ~~~~~ ~~~’~~~~~ ~~’~~~~~~~~~~ ~~~~ ~~~~~~~~~~ ~~’~~~~~~~~~~~~~~ ~~~~~~~~~ ~~~~~~~~, ~~~~~~ ~~~ ~~~~ ~~~~~~~~~~~~. ~~~~~ ~~~ ~~~~~~~ ~~~~~~~~~ également, et peut-être ~~~~~~~~~~, ~~~ ~~’~~~~~~~~~~~~~~ ~~~~~~~~~~~~~, ~~~ ~~’~~~~~~~~~~~~~ ~~~ ~~~~~ ~~~~~, ~~~ ~~’~~~~~~~~~~~~~~~~~ ~~~~~~~~~~~~. ~~~~~ ~~ ~~~~~~~ ~~~ ~~~~~~ ~~~~~~~ ~~~~~~ ~~~~~ ~~’~~~~ ~~~~~~ ~~~~~~~ ~~~’~~~~~ ~~’~~~~~~ ~~~~~ ~~~~~ ce qu’elle était.\nNous ~~~~~~ ~~~~~~~ ~~~~~~’~~ ~~~ ~~~~~~~~~ ~~~ ~~ ~~~ ~~~~~~~~~~~~~, ~~ ~~~~~~~, ~~~~~~’~~ ~~~ ~~~~~ ~~~ ~~~ ~~~~~~~~. ~~~ ~~~~~ ~~~~ ~~’~~~ ~~~~~ ~~~~~~~~~ ~~~~~~~~ ~~~ ~~~~~, ~~~ je suis prêt ~~ ~~~ ~~~~~~~~~ ~~~~~~~, ~~~~~ ~~~ ~~~~~~~ ~~~ ~~~ ~~’~~~~~ ~~~~ ~~~~~~~~~~~~~ ~~~~~ ~~~~~~~~~~~, ~~~~~ ~~~~ ~~~~~~~~~ ~~~~~~~~~~ ~~~ ~~~~~~~~~~~~~ ~~~~ ~~~~~~~ ~~~~~~ ~~~~~~~ ~~~~~~~ ~~~ ~~~~~~~, ou complètement inconnus ~~~ ~~~~. ~~~~~~~~~ ~~~~~~~~~ ~~~~ ~~~ ~~~, ~~~~~ ~~~~~~, ~~~ ~~~~~~~~~~ ~~ ~~~~~, ~~~ ~~~~~~ ~~~~~ ~~~~~~~~~~ ~~~ ~~~~~ ~~~~~~~~~~~~~~ ~~~ ~~~ ~~~~~~~ ~~~~~~~~~~ ~~~~~~~~~ ~~~~~~~~~~~~~~~, ~~~~ aide à préserver ~~~~ ~~~~~~. ~~~~~~~~~~ ~~~ ~~~ ~~~~~~~ ~~~~~~ ~~~~~ ~~~~~, ~~~ ~~~ ~~~~~~~~, ~~~ ~~~ ~~~~~~~, ~~~ ~~~ ~~~~~ ~~~~ ~~~ vouloir. ~~~~ ~~~~~~ ~~~~~~~~ ~~~ ~~~~~ ~~~~~~~~~~~~~ sont une nécessité ~~~~~~~~~ ~~~~~ ~~’~~~~~~~, ~~ ~~~~ ~~~~~. ~~~~ lieux vacants ~~’~~~~~~~~ ~~~~ ~~~~~~~~~~ ~~~ ~~~~~~~~~~~ ~~~~ ~~~~~ ~~~~~~~~~~~ ~~~~ ~~~~~~~~~~ ~~ ~~~ ~~~~~~~~~~~~~, ~~ ~~’~~~~~~~~~~~~~~~~~~, ~~ ~~’~~~~~~~~~~~~~~~~~~, ~~ toutes les formes ~~~~~~~~~~~~, ~~~~~~~~~~, ~~’~~~~~~~~~~~~~, ~~~~~ ~~~~~~ ~~ ~~’~~~~~~~~~~~~, ~~ ~~~ ~~~~~~~~~~~~~~, ~~ ~~~ ~~~~~~~~~~, ~~ l’image.\nÀ ~~~~ ~~~~~~ ~~~ ~~~~~~~~ ~~~ ~~~~~~~ ~~~~~~~~~~~ ~~~~ ~~~~~~ ~~~ ~~~~~~~~~~~. ~~~~~~ à la générosité ~~~ ~~ ~~~ ~~~~~~~~~~~~ ~~~ ~~~~ ~~~~~~~~~~~~~~ ~~~ ~~~~ ~~~~~~~ ~~ ~~~~~, ~~~~~ ~~~ ~~~~~~ ~~~~~ ~~’~~ ~~~~~~~~~, ~~~ ~~’~~~ ~~~~ ~~~ ~~~~~~~~~, ~~~ ~~~~~~ ~~~~ ~~~ fréquentation assidue, d’y ~~~~~~ ~~~~ ~~~~ ~~~~~~ ~~~~~ ~~~~~~~ ~~ ~~~~~~~~ ~~~~~~~~~~~~~~~ ~~~ ~~~~~~~~~~~~ ~~~~ ~~~ ~~~~~, ~~~~~ ~~~ ~~~~~~~~ ~~~ ~~~~~~~~ ~~~~~~~~ (~~~ ~~~~~~~~ ~~~ ~~~~ ~~~~ ~~~~~~~, ~~~~ m’ont expressément invité ~~ ~~’~~ ~~~~~~~~~ ; ~~~~~ ~~~~~~~ ~~~ ~~’~~~ ~~~ ~~’~~~~~~~~~ ~~’~~~~~~~~ ~~~ ~~~ ~~~~~~~~~~, ~~~~ ~~~~~ ~~’~~~ ~~~~ ~~~~ ~~~~~~~~~ ~~~). ~~~ ~~~~~~~~~ ~~~~~ ~~~ ~~~~~~~~~ ~~’~~~~~~~ ~~ ces promenades-là, rien ~~~ ~~~~ ~~~~~~~~, ~~~~~~ ~~~ ~~~~~, ~~~~~ ~~~~~~, ~~~ ~~~~~~~ ~~~~~~ ~~~~~~~~~, ~~~~~~~~~, ~~~~~~~~~~~~. ~~~ ~~~~~ ~~~~ ~~~~ ~~~~~~, ~~~~~~~ ~~~~ ~~~~~~~~~~~~. ~~~ ~~~~~ ~~~ ~~~~ ~~~~~~~~~~~ et profondes allées, ~~~ ~~~ ~~~~~~~ ~~~~~ ~~~~~~ ~~~~~ ~~~~~~~ ~~~~~~~~~. ~~~~ ~~~~~~~~~~~ ~~~~~~~~ ~~~~~ ~~~’~~~ ~~ ~~~~~~~ ~~~~~ ~~~~ ~~~~~~ ~~~~ ~~~~~~ ~~~~ ~~~~~~~~~ ~~~~~~ ~~~~ ~~~~~ ~~~~~~~~~~~ ~~~~~ l’humanité, pour l’espèce, ~~’~~~~~~~~, ~~~~~ ~~’~~~~~~ ~~~ ~~’~~~~~~~~~~ : ~~~ ~~~~~~~~, ~~’~~~~~~~~, ~~~ ~~~~~~~~, ~~~ ~~~~~~~~ ~~~ ~~’~~~~~ ~~~~ ~~~~~~, ~~~~ ~~~~~~~~ (~~~~~~ ~~~ ~~~~~~~~), ~~~~ ~~~~~ ~~~ ~~~~~~~ ~~~~ ~~~~~~~ par une quelconque ~~~~~~~~~ ~~~~, ~~~ ~~~ ~~~~~ ~~~~~, ~~~ ~~~~~~~~~ ~~~~~~ ~~~~~~~~~~~ ~~~~~~ ~~~~ ~~~~~ ~~~~~~~~ ~~~~~ ~~~ ~~~ ~~~~~~~ ~~~ ~~~~~ (~~~ ~~~~ ~~~~~~ ~~~ journalisme).\nJe ~~~~~~ ~~~~~ une des modalités ~~~~ ~~~~~ ~~~~~~~~~~~ ~~~ ~~’~~~~~~~~~~~ ~~~ ~~~~~~ ~~~ ~~~~~~~~~ ~~~~~ ~~~ ~~~~~~~~. ~~~~~ ~~~~~~, ~~~ ~~~~~~~ ~~~ ~~~~~~~~~~ ~~~~ ~~~~~~~~~ ~~~~~~~~~~~, ~~~~~ ~~~~ ~~~~~~~ ~~~~~~ ~~~~~~~~~~ ~~~~ un pour cent ~~ ~~~~~~ ~~~~ ~~~~~~~~~~~~~~ ~~~ ~~’~~~~~~~. ~~’~~~~ ~~~ ~~~~ ~~~ ~~~~~ ~~~~~~~~~. ~~~~~, possible, ~~~~~ ~~’~~~~ ~~~ ~~~~~~ ~~~ ~~~~~~. ~~~ ~~~~~-~~~~~~~ ~~~ ~~~~~ ~~~~~~~~ ~~~~ ~~~~~~, faute de territoire ~~~~~~~~~~ ~~~~ ~~~~ ~~~~~ ~~~~~~~, ~~’~~~~ ~~’~~~~~~ ~~~ ~~~~~~~~.\nvoir l’entrée du mercredi 29 avril 2015 et ses 6 images dans Le Jour ni l’Heure